3.— Patrizio Antonio Orkaiztegi\nAndoain ez dugu, berriz esanik ere, euskaltzaleetan urria. Apaiz agurgarri ta egiazko euskalari au ere, angoa duzu; 1840-3-17'an munduratua. Artzain on bezela arima-zaintzan eta euskal arloan lan egin zuen etengabe bere bizitza osoan. Beiñola nik idatzi nuen: «Azkarra, zuzena ta biotz onekoa; goikoak eta bekoak guztiz maite izan zutena. Euskaltzale porrokatua ta matematiko ernea». Garraxika dasa ori bere bizitzak. Eliz-deiak barnea dardarazi zion ezkero, ortarako estudioak osotu zitun Arantzazu'n, Iruña'n eta Gazteiz'en. 1865'an apaizgoa artu ta Sorabilla'ra bialdu zuten bertatik. Urte latzak ziran aiek: Isabel II'garrenak bere jaurlaritza utzi zuen, eta Juan Prim jeneralaren bitartez Italia'ko Saboia etxeko Amadeo'k artu zuen Espaiña'ko koroia; urte gutxirako alere, On Karlos'ek bada, 1872-5-2'an, Azkain'go oianetan zear Naparrua'n sarturik, Bera urian azaldu zuen ozenki bere burrukarako deia. Eta emen dauzkagu karlistak eta liberalak, euskaldun mendietan alkarri muturka, 1876'raiño iraungo duen burrukaldi ta kizka gordiñean. Dorronsoro, Santa Krutz, Ollo, Lizarraga, Belasko ta olako gerrari ta jeneralen egunak ziran. Orkaiztegi'k, ere, Santa Krutz apaizaren laguna baitzan, 1876'n, gerra bukatu zanean, Prantzira igesi joan bearra izan zuen.\nZana zala, Sorabilla'n egon zitzaigun aurrenik arimazai ta ondoren (1870) Altzo-Goiko'n. Gerra amaitzerakoan Elgoibar'ko txaunburu egin zuten, eta bi urte geroago (1878) Mondragoiko artzipreste. Etzuen emen luzaro jarraitu, 1880'an bada Tolosa'ko artzipreste izendatua izan zan, eta kargu orrekin emen bizi izan zitzaigun 43 urtetan; 1923'an laga zuen aginpide ori, ta urrengo urtean azaroaren 7'an il zan.\nEUSKALTZALE.— Gogorazi dut jadanik, apaiz ta euskaltzale genduan Orkaiztegi, eta bi izantza auen bitartez oso errikoi gertatu zan Euskalerrian: ezagun-ezaguna zan. Apaiz zan aldetik jator jokatu zuen beti, bere egitekoa arduraz aurrera eramateko bizi-adorerik beiñenak zirkin-azorik; bere begi-nini bezela maite zitun Tolosa ta tolosarrak. Eragin errimekoa zan-eta, askotan jarri zuen pakea eleiztarren etxe ta arimetan. «Gizaseme ona ta laua, zabalik zeukan beti —dio G. Zumuarregi'k— bere langela apal apaiz-gaiñekoa, arnas-billa zijoazkion mailla ta uste guztietako jendearentzat. Buru-ukale esku-zabal beti, amaika laztasun arindu zuen, ta naigabeak upelka gozatu».\nZernaitakoa zan, eta zernaik kezkatua zebilkigun, erriko auzi ta arazoetan, jakiña. Artzaiñaren ardurak ez al du dena artu bearra?\nEUSKAL IDAZLE.— Tolosa'ratu ta laster asi zan idazten, 1882-1901'ra «Euskal-Erria»-n lanak argitara emanaz. Bilbao'ko «Euskalzale» (1899) ta «Ibaizabal»-en (1903) idazten du, eta «Euskal Esnalea»-n, 1908-09'ra batez ere, Tolosa'n ateratzen zanean; «Gipuzkoarra» (1912) asterokoan idazten du; orri auetan argitaldu zitun, Biyarko Izperkiya titulupean, urte guztiko igande-itzaldiak.\nOtaz gaiñ liburu auek ere bereak dira:\n1) Jesus eta Mariaren billerakoentzat itz neurtubac (Tolosa, 1881), Toribio Iriondo apaizak lagunduta. 128 orrialde.\n2) Txardin berriak (Euskalzale, 1899, 346 orr.), bakar jostaketa.\n3) Lardizabal'en Testamentu Zar eta Berriko Kondaira (Tolosa, 1900), zerbait arteztu ta gain-ikutua egiñik. Oni jarri zion itzaurrean au ateratzen digu: «Euskerak erderen antzik ezertan ez du, baña beste gauzetan baño askoz gutxiago itzelkartzen, itzak itzekin lotzen. Naiago nuke, nik nerez, Aitoren izkuntza beingoan soildu, ondatu ta betiko galtzea gaztelani eta beste erderetako gorapillo ta joskeraz betea ikusi baño. Itz bakoitza garbitzea, edertzea, euskeratzea, ona da, nork ukatu?, bañan euskeraren anima bere jatorrizko joskeran dago. Au galdu ezkeroz, euskera ez da euskera. Aspalditik egotzi zitzaizkan gure euskerari andik eta emendik bereak ez diran loturak, eta min ematen diyo bati euskaltzale batzuek lanean indarka, orretzaz azturik, ikusteak». Au ere gaiñeratzen du: «Euskaldunak! Gure euskerari ziñez eutsi dizaiogun! Au galdu ezkeroz, gure sinispen-oiturak galdu dirala esan gentzake. Euskeraz jaioak euskeraz il gaitezen. Ondoren datozenentzat euskera gorde dezagun!»\n4) Aita Mendiburu'ren Otoitz-gaiak (Tolosa, 1904) ere berak arteztu ta atera zitun iru ale ederretan.\n5) Observaciones para hablar y escribir tolerablemente en nuestro idioma euskera (Tolosa, 1906).\n6) Sardin-saltzailleak eta Euskal-dantzak (Tolosa, 1922, Antzerki, 27'gn. zenbakian). Teatru lana.\nKristau-Ikasbidea txukun nai zuen, eta olakoen itzulpen txarto egiñak gogoz zigortzen ditu liburuxka baten. Beronek ere osotu zuen onako bat euskera garbi ta egokian. Antzerkitxo ta dotriña-azalpenak, sarri edatu oi zitun, Eguberri jaiak zirala-ta batez ere, ikastetxeetako gazteak antzertu zitzaten. Labur berak zeramana nai ta ez enparauai ere erantsi bear.\nItz-jostun ona agertzen zaigu beti. Ona zein ederko lotzen ditun ondorengo txatal onetako esaerak; Txardiñ berriak deritzan bakar-jostaketatik artuak dituzu.\nKosta onek balio du\nLegatz eta bixigu\nOndo bizi izateko\n»Castilla alde ortatik onera udaran asnas-billa datozen jende oiek, gure mendi biribil-txiki politai begira jarrita, goitik bera zearka zearka zillar bizia bezela datozen errekatxuak ikusita, probintzi au paraiso txiki bat dala diote. Ta nik ori aditzen dietedanean kantatzen diet: Santa Agedatik Alzola-ra; Alzola-tik Deba-ra... atozte, atozte lenbait-len bañu gez-gatzik artzera. Ta ni Aia-tik barrena banua, banua txardiñak saltzera. Txardiñak, txardiñak; salerot-erdikoak!\nGoizean goiz an gera.\nGu asten geranean\n»Aizazu, Josiñazio: Sagardua edateko ta napar-txikia proatzeko, txardiña berria bezelako plater piñik eztezu! Aizu, Praisku: gerriku ori... jajai! ikusiko zenduke onoko mutil papar aundi, kolko-zabal, papa-moskas dirudian au? Zoazkit emendik amonari txanpona kentzera; eztegu emen barometro bearrik. Aizazu, Josepiñazi: Josepantoni Goikoetxe-aundikoa sekulako arrokeriakin danbolin-soñuan eztuela dantzatu nai. Orixen gertatzen zaie, enetxoa, gaurko egunean askori: Iru edo lau urte Madrillen pasata or datozkizu sedazko soiñeko bata goante txuriakin, eztutela dantzatu nai baserritarrakin. Baiña ixil-ixillik utzi nuan esan nionean: Panparroikeri asko ta errenta gutxi... aundi-nai, baiña beti txiki-txiki... pasatzen zaio gaurko eguneko polka dantzariari. Orrelako polka-mimik eta panto-mimik etzaio komeni nekazariaren alabari. Orain biziak, orain! gatzik gazeak! Iui-i-i!\n»Prantzian dana omen da,\nOrain bidaldu digu\nGarbi-zale zan, eta aren lan ederrak ildo sakona utzi zuen orduko aldizkari ta izparringietan. Izen-orde auek erabilli zitun: «Oiparena», «O.K.», «Tinketean», «El Mismo». Matematika gaiak ere eman zizkigun euskeraz. Euskera aldeko jaietan parte artu zuen, Elizondo-n (1908), Lekunberri-n (1910) eta abar.\nOLERKARI.— Musaen zalea zitzaigun. Eta poesi-lan auek beintzat bereak ditu: 1) Arantzazu'ko Amaren Kondaira, T. Iriondo'rekin; 2) Aita S. Mendiburu-koaren lenbiziko euntean (Euskal-Erria, 1882, 41 orr.); 3) Donostian Manterolari (Donosti, 1884, 59 orr.); 4) Pekatariyari (Euskal-Erria, 1886, 247 orr.); 5) Kristauaren sinismena (Euskal-Erria, 1886, 273 orr.); 6) Gau ondorengo egun antzari (Euskal-Erria, 1886, 441 orr.); 7) Tolosa eta inguruko erriyak milla zortzireun larogei ta seigarren urteko agorrean, Loyolarako erromeriyan kantatzen dituzten neurt-itzak, Birgiña Ama Izaskungoari (Euskal-Erria, 1886, 276 orr.); 8) Ave maris stella euskeraz (Euskal-Erria, 1886, 496 orr.); 9) Txardin berriak (Euskalzale, 1899, 346 orr.); 10) Ordaintzera! (Euskal Esnalea, 1908); 11) Bagaramazki (Esku-Egundiya, 1910, 91 orr.); 12) Euskal dantzak (Euskal Esnalea, 1914, 157 orr.). Adar-jotzaille bizi agertzen zaigu lan askotan.\nGure Orkaiztegi il zanean, bertako seme Arrese'tar Emeteri olerkariak, oroitz-zurrian, lan sentikor au ondu zion.\nEuskoen Ama negarrez dago,\nmalko samiñak eldu zaizkio,\npoz-ate guziak itxi.\nZoritxar beltza gaurko zoria...\nitun gaude, kupigarri,\neriotzaren arnasak orain\nsugar maite bat itzali...!\nOn Patrizio jaun laztangarriya:\negizu zerutik argi,\nzure gogoak piztu gaitzala\neuskaldun geranak beti!\nAren eriotz-ostean, Tolosa'ko Udaletxeak, literatura sari bat jarri zuen, ots, «Orkaiztegi Saria».\n(Ikus G. Zumuarregi, Euskal Esnalea, 1924, 230 orr.; Jesus'en Biotzaren Deya, 1924, 381 orr.; Jose Arana, Euskal Esnalea, 1926, 154 orr.; S. Onaindia, MEOE, 781 orr.; G. Garriga, Bol. Amer. E.V. 1955, 173 orr.; N. Kortazar, Cien Autores vascos, 33 orr.; Auñamendi, Literatura, II, 29 orr.).


Game Munduko Oksaroy online erregistratzeko. MB Oxsar World online\nAlternative izenak: Oxsar World, World Oxsar\nJolastera World Oksaroy\nWorld Oxsar online - unibertsoan nagusietako bat bihurtu - a multiplayer nabigatzailean oinarritutako online espazioa estrategia, jokalari bere inperioaren zabaltzeko eta, helburu nagusia izenean beste galaxia eragina handitzeko aukera izango da!\nOxsar World online ez du joko bezeroa instalatu behar da eta eskuragarri dago joko honetan duzun iPad2, iPad, iPhone, iOS eta Android on jolastu ahal izan ezik Edozein nabigatzailean.\nJokoan hasteko, World Oxsar online erregistratzeko. Hau bi eratara egin daiteke:\n1) Erabili sare sozialeko kontua, esaterako, Facebook, Mail. ru, VK eta ikaskideekin. Sare sozialen botoietako bat (beharra, hori non dago erregistratuta kontu bat da presionatzeko) gainean klik eta jarraitu argibideak inskripzio prozesua gainditu jokoan;\n2) zuzenean joko den "Register" in klik eginez Irekitzen den, mota beharrezkoak diren eremuak leiho berria erabiltzaile izena, posta elektronikoa, pasahitza eta joko arau hitzarmen bat onartzea. Ondoren, egin klik "Erregistratu" botoia Joko hau Register Oxsar mundu ibiltzen baita.\nEta orain zer joko eskaintzen Oxsar World Online ikusi ahal izango duzu. Jokoan erregistratzeko, "Planet" menu aukera hautatu, bere planeta izendatzeko ondoren joan. Eta "ezarpenak" zure jokoa interfazea (azala eta joko hondo estiloa, mahai estiloa, unitateen argazki multzo bat eta abar ezar dezakezu joan\nJoko honetan jokalariari lanbideei horietako bat aukeratu ahal izango du: Universal (espezializazioa ez du), Shakhtar Donetsk (baliabideen erauzketa espezializatua) Erasotzaileak (erasoak espezializatuta), defentsa industria (defentsan espezializatua) eta Tankman (power puntzonaketa espezializatua) .\nLorpen sistema, hasiera batean oinarrizko prestakuntza bidez joan. Horrez gain, beharrezkoa dela eguzki energia planta bat bero emateko eta power gure planeta eraikitzeko.\nJokoa esaterako, metal, silizio, hidrogeno eta Kredituak Energia gisa baliabideak ditu (horiek erosi ahal izango duzu dirua benetan). Zuten mina garapen maila berri bakoitzeko, eta baliabide kopuru handitzen.\nMetal - lehengai merkeena da, baina, baina, beste ezer baino gehiago behar da. Laguntza eraikinak eta ontziak eraikitzeko egiturak elementu nagusia.\nSilicon - baliabide hau ibilgailu eta eraikin guztientzat beharrezkoa da. Elementu elektronikoak eta aleazioak eraikitzeko oinarrizko materiala.\nHidrogenoa - baliabide hau behar da, ontziak, ia guzietan, begiratzen galaxia, baita sentsore Falange erabilera egiteko erregai gisa.\nEnergia - beharrezkoa da energia emateko meategiak eta sintetizadoreak da.\nOnline jokoa Munduko Oxsar ditu trukatzailea Galactic - leku bat non diren ugaritasuna premiazkoa baliabide erabilgarri dauden baliabideak trukatzeko dezakezu.\nPlay online jokoa World Oxsar daitezke nagusiki eraikinen eraikuntza mota bat arduratzen da, eta eraikinak abiadura handitzeko, beharrezkoa da fabrika robot bat eraiki nahi du, eta horrek eskulan erraz bat eskaintzen du, eta horrek planeta-ekipamenduak eraikitzeko erabil daiteke.\nMetala eta silizio, hidrogeno tankeak, ikerketa laborategi, misil siloak, ontziola, defentsa planta ... eta Biltegiratzea askoz gehiago, ez da beharrezkoa eraikinak bere inperio garatzeko eraiki behar baino gutxiago.\nEraikin gain, World Oxsar online jokoa beren gaitasun eragina duten espazio arsenal handi bat du. Kamioi txiki hau, eta kamioi handi, Fighters eta Cruisers, Death Star Destroyer ... eta, oro har, hautaketa da, ikusgarria! Defentsa arsenal da ere altitudean. Hemen eta Laser instalazioa, eta Rocket, Plasma eta Ion kanoi, hainbat ezkutu, ea\nOnline jokoa Munduko Oxsar bat bataila sistema berezia da eta bere simulator borrokak propioa erabiltzen du. Jokoak Marketplace baliabideak, itsasontziak eta artifacts merkataritza jokalari beste aukera emango du. Eta ikerketa, eta horrek jokoa 20 espezie gaur egun egiten, ireki daiteke teknologia eta arma sistema berriak.\nJoko online World Play posible Oxsar, parte hartuz erreferentzia sisteman, jokalari berriak erakartzeko joko eta hobariak jasotzeko da. Ere sartu ahal klan (horrek abantaila batzuk emango) edo sor itzazu zeureak. Txat sakonduz, beste jokalariekin hitz egin dezakezu.\nLaburbilduz, esan nahi dut: Play World Oxsar oso zirraragarria izango da. Sortu bere planetan azpiegitura ekonomiko eta militar bat, eta joan beste kolonizatzeko. Izar sistemak eta galaxiak berriak konkistatzeko. Duzu World Oxsar da Oxsar World Register jolasten hasteko behar duzun guztia gogorarazten dut. Zorte on!\nGames Online MMORPG online jokoak World Oksaroy


Amaitu dira aurtengo Santixabel jaiak — dantzan.eus\nHemen zaude: Hasiera › Hemeroteka › Amaitu dira aurtengo Santixabel jaiak\nAmaitu dira aurtengo Santixabel jaiak\nDantza izan zen protagonista azken egunean; soka-dantza alde batetik eta gauean eskaini zen koreografia berezia bestetik\nAsteartean amaitu ziren Santixabel jaiak. Aurtengoan ezohiko egutegia izan dituzte festek, Santixabel egunean bertan izan baita jaien amaierako traka, baina azken egun horretan ere jai giroa izan zen nagusi herriko kaleetan.\nAurten ere soka-dantza izan zen Santixabel egunean. Urte batzuetako etenaldiaren ostean iaz berriz ere dantza hau ikusteko aukera izan zuten usurbildarrek. Orduan bezala udal zinegotziek lan lekua aldatu zuten eta udaletxe barrutik Martin Sagardia plazara irten ziren dantzara. Bilduko kideak eta Ricardo Crespo PSE-EEko zinegotzia izan ziren beste herritar batzuekin batera udaletxe aurreko plazan dantza egin zutenak. Ohikoa den bezala, ondoren herritar batzuk gehitu zituzten sokara, arin arin eta fandangoa dantzatu eta kalejirarekin dantzari amaiera emateko.\nEz zen goizeko ekitaldi bakarra izan. Udaletxe aurreko ekitaldia bukatu aurretik dagoeneko salda eta lore banaketa hasia zen dema plazan. Ilara luzea sortu zen bertan Hurbilago elkartearen eskutikjatekoa eta edatekoa eskuratzeko, baina horrez gain loreak ere banatu ziren eta baita usurbildarrek landutako ongarria ere. Guzti hau Usurbil Zero Zabor taldearen bidez.\nArratsaldean, mus txapelketa izan zen txosnetan eta jarraian erromeria. Herriko trikitilariek iaz hasitako ekitaldiari jarraipena eman zioten eta trikiti giro ezin hobea sortu zuten Askatasuna plazan.\nAurtengo Santixabel jaiei amaiera emateko, berriz, azken traka izan zen gaueko 23.00etan. Dantza taldekoak nahi gaztetxeko kideak izan ziren koreografia dotorea gauzatzeaz arduratu zirenak eta beraien artean izan zituzten Santoxabel jai hauetan herriko horma desberdinetan zintzilik egon diren maskotak. Bi kakarraldo izan zituzten beraien artean eta hirugarrena ere egin zuten.\nSoka luzea. Ohikoa den bezala asko luzatu zen udaletxe aurreko soka; herritarrez eta zinegotziez osaturikoa.\nSokadantza. Asteartean, Santixabel egunez, soka dantzan parte hartu zuten herritarrak.


Sei Shōnagon - Wikipedia, entziklopedia askea.\nKyoto, c. 968\nKyoto, 1000 eta 1025 bitartean (58/59 urte)\nTachibana no Norimitsu (en)\nFujiwara no Muneyo (en)\nTachibana no Norinaga (en)\nKiyohara no Munenobu (en)\nlagun egiteko andrea, poeta, saiakeragilea, eguneroko-idazlea, idazlea eta historialaria\nFujiwara no Teishi (en)\nSei Shonagon-shu (en)\nSei Shōnagon (japonieraz 清少納言, Sei Shōnagon) (968 inguru-1000 eta 1025 bitartean) X. mendean, Heian aroan bizi izan zen idazle japoniar bat izan zen. Makura no Soshi izenburuko bere egunerokoagatik da ezaguna (Burkoaren liburua).\nBere bizitza ez da askorik ezagutzen. Bere benetako izena zein zen eztabaidatzen da, iritzirik hedatuenak Kiyohara Akiko deitzen zela dioen arren. Bere ezizena protokolo titulu batez (Shonagon, hirugarren Estatu azpidazkaria) eta familia abizen batez (Sei egilearen lehen abizena den Kiyohararen lehen zatia idazten den karakterearen txinatar ahoskera da. Kiyoharak "zelai garbia" esan nahi du).\nKiyohara no Motosuke olerkariaren alaba zen. Bere aitaren egoera nabarmenari esker, Ichijō enperadorearen emazterik gogokoena zen Fujiwara no Sadako enperatriz ezkontidearen konpainiako dama bihurtzea lortu zuen. Ustez Tachibana no Norimitsurekin ezkondu edo bizi izan zen, honekin Tachibana no Norinaga izeneko seme bat izan zuelarik. Fujiwara no Muneyorekin ere ezkondu zen eta honekin alaba bat izan zuen, Koma no Myobu izenekoa. Beste alde batetik, maitale ugari eman zitzaizkion.\nEnperatriz ezkontidea hil ondoren, Sei Shonagonek oraindik beste zazpi eta hamar urte bitartean eman zituen gortean, eta ondoren erlijio andere budista bezala ordenatu zen. Hil zen arte noraezean bizi izan zen, limosnei esker mantenduz, Shikoku uhartearen eta hiriburuaren inguruen artean.\nSei Shōnagon, Hyakunin Isshun.\nBere lanik garrantzitsuena den Makura no Soshi (Burkoaren liburua), bere eguneroko pertsonala zen, oheburupean gordetzen ohi zena (hortik izena). Burkoaren liburua egileak eguneroko errealitateko elementuak zerrendatzen dituen zerrenda batzukin osatua dago, emozioa eragiten duten gauzak, zikintasun sentsazioa eragiten dutenak, erosi ezin daitezkeen gauzak... esate baterako. Jorge Luis Borges lan hau hautatu, apuntatu eta itzuli zuen Maria Kodamaren laguntzarekin.\nMakura no Soshi lanaz gain Sei Shonagon shu olerki bilduma ere idatzi zuen. Ogura Hyakunin Isshun, partehartzaileen oroimena eta ezagutza poetikoak funtsezkoak diren karta joko tradizionalean agertzen diren olerkarietako bat ere bada.\nWikimedia Commonsen badira fitxategi gehiago, gai hau dutenak: Sei Shōnagon\nBNF: 11924346c (data)\n960ko hamarkadako jaiotzak\nXI. mendeko heriotzak\nOrriaren azken aldaketa: 23 martxoa 2019, 05:07.


'A vueltas con Lorca' - Kulturklik\n"A vueltas con Lorca"\nOlite/Erriberri 2020(e)ko Uztailak 25\nCarmelo eta Mikhail, lankideak Elling egin zutenetik, Lorcaren lanak eta irudiak adierazten duten maitasunaren eta heriotzaren arteko mugan egin dute topo oraingoan.\nMusikaren eta hitzaren elkartasunak poeta unibertsalaren egi xumeetan eta misterioetan murgilduko gaitu. Bidaia bizia eta aldakorra, maitasunetik tragediara eta Lorcaren heriotzara doana, bidean gizon bizidun, hedonista eta grinatsuaren mundu sentsual horretatik pasatuz. Baina ez da hori hor geratzen, poema beste norabidean ere itzultzen baita: heriotzatik maitasunera.\nPianoak narratzailea, poeta, aktorea laguntzen ditu konplize. Batzuetan ahotsa da pianoaren laguna. Eta batzuetan, Federicoren ideia musikalak hurbiltzen dituzte munduak eta garaiak. Horrela marrazten da poema bat bestearen atzetik, eszenaren eta publikoaren arteko zubi lana eginez.\nAntzezleak: Carmelo Gómez eta Mikhail Studyonov.\nLantalde artistikoa: Zuzendaritza: Emi Ekai / Egileak: Emi Ekai eta Carmelo Gómez / Moldaketa musikalak: Mikhail Studyonov, García Lorcaren eta Turinaren bildumetatik abiatuta / Ilustrazioak: Oier Zuñiga / Argazkiak: Sergio Parra / Bideoa: Germán Roda / Animazioak: Natalia Ruiz / Banaketa: Dos Hermanas Catorce.\nArgibide gehiago: www.doshermanascatorce.com\nBertsio berria. Estreinaldia Erriberriko Antzerki Jaialdian.\nIturria: Erriberriko Antzerki Jaialdia\nData 2020(e)ko Uztailak 25


155.567 donostiar daude gaur boza ematera deitutaBy Irutxuloko Hitza on 2012/10/21 in Hauteskundeak, Politika Horiek dira, guztira, bozkatzeko eskubidea duten hautesle donostiarrak: 155.567 pertsona. Erroldan, ordea, 146.745 hautesle daude, eta kanpoan bizi direnak 8.822 dira. Gipuzkoan, orohar, boto eskubidea dutenen kopurua igo egin da; 2009an baino 380 herritar gehiago dago —575.338 herritar dira egun—. Eusko Jaurlaritzaren arabera, 1.775.750 euskal herritarrek izango dute gaur, Eusko Legebiltzarreko hauteskundeetan botoa emateko eskubidea. [...]\nAlkateak lehen orduan joan behar izan du Igeldoko eskolaraBy Estitxu Zabala on 2012/10/21 in Hauteskundeak Juan Karlos Izagirre alkatea Igeldoko eskolan dago jada. Izan ere, Eusko Legebiltzarrerako hauteskundeak direla eta, bigarren ordezko bezala egotea egokitu zaio bertako hautes-mahaian. Botoa, ordea, eguerdian emango du.\nEusko Legebiltzarrerako hauteskundeen jarraipen berezia egingo du igandean Irutxuloko HitzakBy Irutxuloko Hitza on 2012/10/19 in Hauteskundeak Eusko Legebiltzarrerako hauteskundeen jarraipen berezia egingo du igande honetan Irutxuloko Hitzak. Egunean zehar gertatzen dena guztiaren berri emango dute kazetariek; unean-uneko albisteak emango dituzte, hautes eskoletatik eta kaletik. Irutxuloko Hitzak Donostiako datuak emango ditu Irutxulo.hitza.info-n, Facebook eta Twitter-en.\nAne Sanchez: “Egoera ekonomikoa aitzakiatzat hartuta nahi dutena egiten ari dira”By Agurtzane Altuna on 2012/10/18 in Hauteskundeak, Paperekoa Ane Sanchez, Ezker Anitza alderdiko hautagaia Ezker Anitzak gizartea aldatzeko neurri zehatzak aurkeztu ditu. Langabezia, iruzur fiskala, hezkuntza, gazteria, osasuna, ekologia… gizartearen behar guztiei erantzun bat eskaintzen dietela eta ezkerrean dagoela etorkizuna esan du Sanchezek. Ane Sanchez (Altza, 1991), oso gaztea izan arren, gogotsu dabil hauteskunde kanpainan. Hogeita bigarren postua beteko du Gipuzkoako hautagai zerrendan, [...]\nManuel Mitxelena: “PP da hiritarrei egia osoa esateko gai den alderdi bakarra”By Kattalin Miner on 2012/10/17 in Hauteskundeak, Paperekoa, Politika Alderdi Popularrak aurreko legegintzaldian PSE-EEri eman zion babesa, nahiz eta batera ez zuten amaitu. Oraingoan, EAJk aginduz gero, Bildu baino haragoko aukera nahi dute ahalbidetu. Independentziaren “mehatxuari” erantzun nahi dio PPk. Manuel Mitxelenak (Errenteria-Orereta, 1940) 35 urte baina gehiago daramatza Donostian bizitzen. Aurreko legegintzaldian parlamentari izan zen; beteranoena. Izan ere, trantsizio garaian hasi zen politikan. [...]\nAinhoa Beola: “Argi dugu politika beste modu batera egin behar dugula”By Estitxu Zabala on 2012/10/16 in Hauteskundeak, Paperekoa Ainhoa Beola; EH Bildu koalizioko hautagaia EH Bildu koalizioa da emakumezko lehendakari gaia duen hautagaitza bakarra, Laura Mintegi, hain zuzen; EAJrekin batera boto gehien jasoko dituen zerrenda izango dela diote inkestek. EH Bilduko Gipuzkoako zerrendako hamairugarren hautagaia da Ainhoa Beola (Amara Zaharra, 1967). Aralar alderdiko kidea da, eta koalizioarekin bat egin du bere alderdiak, EA, [...]\nSusana Corcuera: “Udal batek ez badu ezer egiten, Jaurlaritzatik asko egin daiteke”By Kattalin Miner on 2012/10/12 in Hauteskundeak, Paperekoa Susana Corcuera; PSE-EE alderdiko hautagaia Gobernu tirabiratsua izan da PSE-EErena, batik bat PPrekin hasi zuena ez dutelako batera amaitu. Orain, gainera, EH Bildu indar berria sartu da jokoan, eta egoera asko aldatuko da. Susana Corcuera (Amara Zaharra, 1963) PSE-EEren Gipuzkoako zerrendako bigarren hautagaia da. Familiatik datorkio politikagintzarako grina, eta, alderdiko kide berandu egin bazen ere, [...]\nBakartxo Tejeria: “Independentziaz hitz egiten dugunean, galdera da ‘nola?’”By Estitxu Zabala on 2012/10/10 in Hauteskundeak, Paperekoa Bakartxo Tejeria; EAJ alderdiko hautagaia Bere hautagai nagusia lehendakaria ez izatea onartu behar izan zuen EAJk, lehen aldiz, 2009ko hauteskundeen ondorengo akordioengatik; orain, berriro ere gobernura iritsi nahi du. EAJko Gipuzkoako zerrendako bigarren hautagaia da Bakartxo Tejeria (Larraul, 1971). Villabonan hezia da, baina Donostian bizi da duela hamaika urte ezkondu zenetik. Bere zaletasunak bere bi [...]\n“Dena oso neurtuta dute hautagaiek”By Aritz Sorzabal on 2012/10/09 in Hauteskundeak, Paperekoa, Politika Peio Millan altzatarra Iñigo Urkulluri galdera egin dion herritarretako bat da, EiTBn joan den astean egindako saioan. Hasierako Lanbide Prestakuntza Programetako irakaslea da. Hauteskunde kanpainan murgilduta daude politikariak. Han eta hemen dabiltza egunotan lehendakari izateko hautagaiak, kalean zein komunikabideetan; ekitaldi politikoak, elkarrizketak, eztabaidak… eguneroko agenda beteta dute. Eusko Legebiltzarra helburu duen lasterketa abiatu baino ordu [...]\nTweetstream\tViewing item 1 to 5 (of 5 items) Jon Olano posted an update 57 minutes ago\nJon Olano posted an update 1 hour, 3 minutes ago\nJon Olano posted an update 1 hour, 6 minutes ago\nEskunabarra posted an update 10 hours, 39 minutes ago\nEskunabarra posted an update 10 hours, 41 minutes ago


Euskadiko Itsasargien Lagunen elkarteak Almeriako itsasargiei buruzko erakusketa antolatu du – Irunero\nUmetatik, itsasargiek gure arreta piztu izan dute, erakarri egin gaituzte, ia hipnotizatu ere bai beren harmonia argitsu, monotono eta seguruarekin. Gero, haien benetako helburua zein den jakin dugunean, askotan babestu eta lagundu izan digute.\nOrain, teknologia hain indartsu dagoen garaiotan, dena azkarregi berritzen denean, itsasargiak zalantzan jarri dira etengabe, teknologia zaharkitua dela esan izan da eta. Baina itsasargiak beti bezala mantendu dira: indartsu, tente, beren lanaz eta historiaz harro.\nItsasontzi batetik gauean itsasargi baten argia ikusteak poz, segurtasun eta konpainia sentsazio izugarria ematen digu. Bere argia mugarik, hizkuntzarik, ideologiarik gabe jasotzeko pribilegioa izateak ziklope geldi baina bizi horien existentzia justifikatzen du. Badira ehunka giza istorio eta ehunka arrazoi itsasargiak erabiltzeko, miresteko eta etorkizunean kontserbatzeko.\nGuk Almeriako itsasargien argazki batzuk erakutsi nahi ditugu, istorio zoragarri hauek beren hormen artean gorde zituzten itsasargi haienak. Gure elkarteak, Almeriako Portu Agintaritzak (APA) probintzia horretako kostaldean kudeatzen dituen itsasargiak bisitatzeko aukera izan du, argi-seinaleen dorreei argazkiak ateratzeko. Atsegin handiz bisitatu ditugu, nabigatzen laguntzeko sistemetako teknikariek eta APAko langileek lagunduta, Garrucha, Mesa Roldán, La Polacra, Cabo de Gata, Almería, San Telmo, Sabinal, Punta de Baños, Adra eta Roquetas de Mar-eko itsasargiak.\nArgazki guztien artean aukeraketa bat egin ondoren, Euskadiko Itsasargien Lagunak Kultura Elkarteak argazki erakusketa bat antolatu du, “Almeriako itsasargiak” izenburupean.\nErakusketa 2022ko maiatzaren 30etik ekainaren 19ra izango da, Irungo Palmera Montero gunean (Leandro Agirretxe, 1), sarrera libre. Ordutegia: astelehenetik ostiralera 08:00etatik 22:00etara; larunbat eta igandeetan: 10:00etatik 14:00etara eta 16:00etatik 20:00etara. Jai egunetan itxita.\nPosted in LABURREANTagged Almeriako itsasargiak, Erakusketa, Euskadiko Itsasargien Lagunak, irun, irunero, Itsasargiak, Palmera Montero gunea


Hezkuntza jarduerak garatzeko aplikazio informatikoak | Consumer\nHezkuntza jarduerak garatzeko aplikazio informatikoak\nEgile-tresnei esker, irakasleek baliabide didaktiko digitalak sor ditzakete ikasleen neurrira\nEgilea: Marta Vázquez-Reina 2010-ko ekainak 11\nEz da beharrezkoa teknologian aditua izatea, ezta informatikan gaitasun handia izatea ere. Irakasleek ariketa interaktiboak eta multimedia ataza didaktikoak sortzeko, nahikoa da ekimena eta denbora pixka bat izatea. Egile-tresnak hezkuntza-materialak garatzeko aplikazio errazak dira, eta ikasleei beren ikasleen profilera eta ikasketa-planera egokitutako jarduerak eta baliabide digitalak diseinatzen laguntzen diete irakasleei.\nInternet multimedia-baliabide didaktikoen iturri agortezina da gaur egun, irakasleek beren ikasgeletan erabil ditzaten. Doako hezkuntza-softwareak, bideoak, ariketa interaktiboak eta sarbide libreko beste material digital batzuk aukera ematen dute curriculumeko eduki ugari lantzeko, ikasleak motibatzen laguntzen duen ingurune teknologiko batetik.\nHala ere, bilatzen den baliabidea ez da beti aurkitzen, edo une jakin batean irakaslearen beharrei modu espezifikoan erantzuten ez dien bat aurkitzen da, edo ikasle- edo ikasle-talde jakin batentzat. Zer egin daiteke kasu horietan?\nEdozein irakasle gai izan daiteke hezkuntza-edukiak erraz garatzeko\nAukera egokienetako bat norberaren material digitala sortzea da. Horretarako, ez da beharrezkoa teknologian aditua izatea, ez eta ekipo eta programa informatiko aurreratuetarako sarbidea izatea ere. Informazio eta Komunikazio Teknologien (IKT) gaineko interesa eta oinarrizko ezagutzak besterik ez dira ezinbestekoak. Bi jarraibide horiekin eta denbora pixka batekin, edozein irakaslek erraz gara ditzake bere beharretara egokitutako multimedia hezkuntza-edukiak, autore-tresna deritzenei esker.\n“Ordenagailuak ikasgelan” blogean, Manuel Area Lagunako Unibertsitateko Hezkuntza Teknologiako katedradunak honela definitzen ditu tresna horiek: “material didaktiko digital gisa produktu informatikoak (ikasteko objektuak) sortzeko tresnak”. Hezkuntza-software hori “ariketa gisa jarduera didaktiko puntualak egiteko” sortu da, aditu honen esanetan.\nProgramak doakoak dira eta aplikazioa oso intuitiboa eta erraza da.\nProgramak doakoak dira eta aplikazioa oso intuitiboa eta erraza da. Instalatzeko eta erabiltzeko errazak dira, eta gelan material interaktiboak sortzeko tresnak dituzte, ikasleek erraz erabiltzen dituztenak. Horien bidez, irakasleak irakaskuntza-lana osatzen duten jarduerak eta ariketak egiten ditu, eta klaseak erakargarriagoak eta atseginagoak dira ikasleentzat. Mundu osoko irakasleek gehien ezagutzen eta erabiltzen dituzten batzuk “Jclick” eta “Hot Potatoes” dira.\nJklik, bere aurreko Klik 3.0 bezala, hezkuntza-komunitateko kideen artean gehien erabiltzen den programetako bat da, eta dagoeneko erabili dute ezagutza-arlo guztiekin lotutako baliabide digitalen bilduma zabala erraz sortzeko. Hainbat jardueratarako balio duten aplikazio informatikoz osatua dago: buru-hausgarriak, elkarteak, testu-ariketak, letra-zopak edo hitz gurutzatuak, besteak beste.\nJick-en atari ofizialean, erabiltzen hasteko behar den informazio guztia eskura daiteke\nTresna honen gaztelaniazko gune ofiziala Eremua (Kataluniako Generalitateko Hezkuntza Sailak sostengatua). Atari honetan, erabiltzaileak programa deskarga dezake eta Jklik erabiltzen hasteko behar den informazio guztia eskuratu: gidak, tutorialak eta eskuliburuak. Orientatzeko eta lanean hasteko adibideak bilatzeko, jarduera-liburutegia kontsulta dezakezu. Datu-base horretan, hainbat herrialdetako hezitzaileek sortutako ehunka baliabide daude, hizkuntzen, ikasketa-eremuaren eta hezkuntza-mailaren arabera sailkatuta. Bestalde, ia autonomia-erkidego guztiek dute erkidegoko irakasleek garatutako Jklik baliabideak biltzeko atari ofiziala.\nAutore-tresna hori Viktoriako Unibertsitateko (Kanada) ikerketa- eta garapen-talde batek sortu du, eta aurrez zehaztutako eskema batzuetatik abiatuta hainbat ariketa didaktiko interaktibo egiteko aukera ematen du; beraz, irakasleak interesatzen zaizkion datuak bakarrik sartu behar ditu (testuak, galderak, erantzunak, etab.). eta programak automatikoki sortzen ditu ariketen web orriak, gero zerbitzari batean jar daitezkeenak.\nBikoteen ariketak, aukera anitzeko erantzunak edo zutabe-elkarketak diseina daitezke.\nJcross, Jmatch edo Jmix dira bikoteen ariketak, aukera anitzeko erantzunak, gurutzegramak, zutabeen elkarketa edo zuriuneak sortzeko aplikazioetako batzuk. Hezkuntza Ministerioko Irakasleen Prestakuntza Institutuaren web gunetik autoprestakuntzako ikastaro bat deskarga daiteke, irakasleak Hot Potatoes programaren bidez ikasgeletako ohiko ariketak egiten ikas dezan, modu errazean. Madrilgo Erkidegoko hezkuntza-atarian Hot Potatoes jarduera batzuk ere badaude, hezkuntzako irakasleek eta profesionalek garatuak, eta mailaka eta ikasketa-eremuka sailkatuak.\nAutorearen beste aplikazio batzuk\nMalted: Multimedia Authoring for Language Tutors and Educational Development (MALTED) proiektua, Hezkuntza Ministerioko Hezkuntza Teknologien Institutuak garatua, oso tresna interesgarria da bigarren hezkuntzako irakasleentzat atzerriko hizkuntzaren klaseen funtzionaltasuna areagotuko duten hezkuntza-materialak egiteko.\nEraikitzailea: tresna hau, Extremadurako Hezkuntza Sailaren ekimena, multimedia hezkuntzako materiala prestatu eta kudeatzeko plataforma bat da. Erabiltzeko erraza da, eta 47 jarduera-eredu dituzten txantiloiak ditu.\nKoadernoa: Gaztela-Mantxako Hezkuntza Sailak hezkuntza-komunitate osoaren eskura jartzen dituen material interaktiboak sortu eta zabaltzeko aplikazioa da. Ikasgeletan ikasleekin erabiltzeko informazioa eta jarduerak izan ditzaketen koaderno digitalak egiteko aukera ematen du.\nArdora: José Manuel Bouzán irakaslea da aplikazio honen sortzailea, eta 45 jarduera mota baino gehiago egin daitezke. Gaztelaniaz, galegoz, katalanez, euskaraz, errusieraz, aragoieraz, errumanieraz, asturianaz, portugesez eta frantsesez eskura daitekeen tresna eleaniztuna da.\nariketak baliabideak hezkuntza jarduerak


Robert Mitchum - Wikipedia, entziklopedia askea.\nRobert Charles Durman Mitchum (1917ko abuztuaren 6a, Bridgeport, Connecticut - 1997ko uztailaren 1a, Santa Barbara, Kalifornia) estatubatuar aktore bat izan zen. 1950 eta 1960 hamarkadetako filmetan antiheroi eta gizon gogorren paperak antzezteagatik ezaguna izan da.\nBridgeport, 1917ko abuztuaren 6a\nSanta Barbara (Kalifornia), 1997ko uztailaren 1a (79 urte)\naktorea, abeslaria, gidoilaria, zinema aktorea, kantugilea eta telebista-aktorea\nDonostia Saria (Zinemaldia) (1993)\nCecil B. DeMille Saria (1992)\n(1945) : [[The Story of G.I. Joe (en) ]]\nZinema beltzeko pelikula bikainak egin zituen, horien artean, adibidez: Out of the Past (1947), The Night of the Hunter (1955), The Sundowners (1960), Cape Fear (1962), The Yakuza (1974) edota The Big Sleep (1978).\n2 Hastapenak zineman\n3 Zinema beltza\n4 50 eta 60ko hamarkadak\nRobert Charles Durman Mitchum 1917ko abuztuaren 6an jaio Connecticuteko Bridgeport udalerrian. Aita, James Thomas Mitchum, eskoziarra eta ama, Ann Harriet Gunderson, norvegiar jatorrikoa izan zituen. Bi urte zituela aita hil eta umezurtz gelditu zen. Dirulaguntza bat jarri zioten alargunari eta haurdun zegoela konturatu zen berehala. Connecticutera itzuli zen, familiaren ondora, eta berriro ezkondu zen. 1919ko irailean, John jaio zen, Roberten anaia txikia.\nHaurtzaroan eta nerabezaroan beti liskarretan sartuta egoten zen eta 12 urte besterik ez zuenean, amak aitona-amonen etxera bideli zuen bizitzera, Feltonera, Delawaren. Berehala botako zuten hango eskolatik ere, zuzendariarekin berarekin borrokan aritu zelako.\n14 urte zituela etxetik ihes egin eta Estatu Batuetako hainbat estatutan ibili zen, tren-bagoietan bidaiatuz eta lanbide ezberdinetan arituz. Boxeadore ere izan zen eta makina bat abentura pasa zituen Depresio Handiaren garaian.\n14 urteko mutila atxilo hartu zuten Savannah-en, Georgia, alferkeria salaketapean eta erreformatorio batean sartu zuten, baina hortik ere ihes egin zuen eta Delawarera joan zen, familiarengana. Antzerki talde batean ere sartu zen, arrebarekin batera. Garai hartan ezagutu zuen Dorothy Spence nerabea eta harekin ezkonduko zen gero. Baina berehala zen berriro nortasun errebeldeko tren-bagoiko bidaiari.\n1940an, Mitchum Dorothy Spencekin ezkondu zen eta bi seme izan zituzten: James eta Chris. Beste alaba bat izan zuen ezkontzatik kanpo: Petrina. Eskandalu franko ezarri zen bere inguruan eta Carroll Baker, Marilyn Monroe, Rita Hayworth, Ava Gardner edo Shirley MacLaine bezalako amoranteak, baina Robert eta Dorothy ez ziren sekula dibortziatu.\n1997ko uztailaren 1ean biriketako kantzerrak hil zuen Robert Mitchum Santa Barbaran, Kalifornian, ia 80 urte betetzear zegoenean.\n25 urte zituen Long Beach Theater Guild-en sartu zenean eta aktore lanetan hasi zenean. Ikasten ari zen oraindik eta Hollywoodetik etorri zitzaizkion paper motzetarako kontratuak.\n1943an etorri zen aukera, Hopalong Cassidy izeneko western serie baterako. 1940ko hamarkadaren hasiera honetan, aurrekontu gutxiko pelikuletan hasi zen lanean; Aerial Gunner (1943) drama belikoan parte hartu zuen eta filmetako izenburuetan, oraindik, Bob Mitchum bezala agertzen zen gehienetan.\nThirty Seconds Over Tokyo egin zuenean, Mervyn LeRoy zuzendaria txunditu zuen eta 7 urteko kontratua sinatu zuen RKO Radio Pictures-ekin, Zane Grey-ren egokitzapenak egiten aritu zelarik.\nHollywooden egin zuen lehen lan garrantzitsua The Story of G.I. Joe (1945) filma izan zen. William Wellmanek zuzendutako filma honengatik Bigarren Mailako Aktore Onenaren izendapena jaso zuen Oscar sarietan. Izendapen honen ostean, Hollywoodeko izarrik garrantzitsuenetarikoa bihurtu zen, aktore moduan zeukan talentuagatik eta baita bere erakargarritasunagatik ere.\nLaster, AEBtako armadan sartu zen Mitchum eta Fort MacArthur-en, Kalifornian, zerbitzatu zuen. Oscar Sarietarako izendapenek lan gehiago ekarri zioten eta West of the Pecos eta Till the End of Time etorri ziren berehala, bereziki landu zuen generoan murgildu baino lehen: zinema beltza.\nHau izan zen benetan ospea eman zion lana. Vicente Minnelliren Undercurrent izan zen Mitchumek genero honetan egin zuen lehenengotako lana. Gizon arduratsu eta sentiberaren papera egin behar zuen, anaiaren (Robert Taylor) eta honen emazte susmagarriaren (Katharine Hepburn) gorabeheratan lardaskatuta\n1946an, berriz, John Brahmen The Locket egin zuen eta, hurrengo urtean, Raoul Walshen, Pursued (1947), Mitchumen pertsonaia lehengo garaiak gogoratzen ahalegintzen dena, bere familia hil dutenen bila. Urte horretan bertan, Crossfire egin zuen eta Mitchum soldadu talde bateko kide zen, beste kide batek judu bat hiltzen duelarik. Antisemitismoa zuen gai eta entrenamendu militarra. Edward Dmytryk izan zen zuzendari eta filmak Oscarretarako 5 izendapen izan zituen.\nFilm horren ondoren, Mitchumek Out of the Past egin zuen Jacques Tourneurren zuzendaritzapean. Jeff Markhamen papera egin zuen, gasolindegi baten jabea eta ikerlari ohia. Aktoreak eginiko interpretazio hoberenetakoa kontsideratuta dago eta Kirk Douglasekin izandako ika-mikek bizitza guztirako haserrealdia ekarri zieten bi protagonistei.\n1948ko irailaren 1ean, pelikula asko zeuzkan eginda RKO-rentzat eta, une horretan, Mitchum eta Lila Leeds aktorea atxilo hartu zituzten, marihuana zutela-eta. Astebete pasatu behar izan zuten konderriko kartzelan eta Mitchumek 43 egun pasatu behar izan zituen gero (Otsailaren 16tik martxoaren 30era arte) Castaic-ko kartzelan, Kalifornian, Life aldizkariko argazkilariek argazkiak ateratzen zizkioten bitartean. Atxiloketa hau Sam Newfieldek zuzenduriko She Shoulda Said No! (1949) filmerako inspirazioa izango zen. Epaileekin arazoak bazituen ere, filmen arrakasta igo egin zen erabat.\n50 eta 60ko hamarkadakAldatu\nWhere Danger Lives filman (1950), Mitchum erabat desekilibratuta zegoen Faith Domergue eta Claude Rains-en artean kokatzen den medikua izan zen.\nThe Raquet-en, berriz, distritoan dagoen korrupzioaren aurka borrokatzen duen polizia.\nJosef von Sternbergen, Macao pelikulak (1952) Jane Russellekin lan egiteko aukera eman zion eta genero honetako maixulana, berriz, Otto Premingerren Angel Face izan zen. Mitchum eta Jean Simmonsek eginiko 3 elkarlanetan lehena izan zen hau. Oinordeko aberats eta eroak Mitchum anbulantzia-gidaria erabili nahi du, emakumeak burutu nahi duen hilketa egiteko.\nMarilyn Monroekin, berriz, River of No Return (1954) egin zuen, Charles Laughton zuzendari.\n1955ean, Davis Grubben eleberrian oinarritutako The Night of the Hunter egin zuen eta kriminal beldurgarria izan zen, predikadore papera eginez bere kartzela-lagunak ezkutatuta duen dirua bilatu nahirik. Askorentzat, Mitchumen interpretazio bikainena da hau.\nUrte horretako beste arrakasta handi bat Stanley Kramerren, Not as a Stranger melodrama izan zen eta, martxoaren 8an, Mitchumek DRM (Dorothy eta Robert Mitchum) Produccions sortu zuen United Artists-entzat 5 film ekoizteko xedean -azkenean, 4 izan ziren soilik-. 1956ko Bandido filmak 1916ko Mexikoko Gerra Zibila ekarri zuen kontura eta John Hustonen Heaven Know, Mr. Allison pelikulan, berriz, Angela mojarekin (Deborah Kerr) bakarrik dagoen naufrago bat da. Oscarretarako 2 izendapen jaso zituen pelikula honek Mitchum, berriz,BAFTArako atzerritar aktore bezala.\n1956an, The Enemy Below egin zuen, II. Mundu Gerrako urpekontziei buruz. Murrell, AEBtako itsas-armadaren destruktore baten kapitaina izan zen eta Curt Jurgensek bizitza eman zion urpekontziko kapitain alemaniarrari egin behar zion aurre. 1962an, berriro elkartu ziren bi aktore hauek The Longest Day filman.\n1958an, Thunder Road egin zuen, DRM-ren bigarren ekoizpena. Alkohol ilegala zeraman txoferrak talka egiten zuen Kingston Piken, Knoxvillen, Tennesseen, Bearden Hill eta Morrell Road artean. Jack Renfro idazleak kontatzen duenez, 1952an gertatu zen eta Mitchum protagonista izateaz gain, ekoizle ere izan zen eta gidoia idazten ere lagundu zuen. Zuzendaritzan ere asko lagundu zuela esaten da.\n1959an, The Wonderful Country egin zuen Mexikon.\nMitchum eta Kerr Fred Zinnemannen The Sundowners egiteko elkartu ziren 1960an. Senar-emazte izan ziren Australiako Depresioan. 5 Oscarretarako izendapena jaso zuen filmak. Aktore hoberenaren saria eman zion Kritikoen Batzar Nazionalak eta berriro eman zioten Vicente Minnelli, Home from the Hill egin zuenean.\n1962an, Mitchum Max Cady bortxatzaile beldurgarria izan zen Cape Fear filman eta betirako konsakratu zuen estilo honetako pertsonaien paperetarako.\nMitchumek bere ohiko pertsonaiatik aldentzeko aukera izan zuen David Leanen Ryan's Daughter filman Charles Shaughnessy izan zenean. Eskolako maisu izan zen Irlandan. Lehen Mundu Gerran. Filmak 4 izendapen jaso zituen Akademian eta haietako 2 irabazi zituen. Mitchumen lana oso apreziatua izan zen, baina ez zuen izendapenik jaso. George C. Scott izan zen garaile Patton filman eginiko lanagatik. Mitchumek ezezkoa emana zion lan horri Ryan's Daughter egitea erabaki zuelako.\n70eko hamarkada ez zitzaion gaizki joan aktoreari: The Friends of Eddie Coyle (1973), Sydney Pollacken The Yakuza (1975) edo Midway (1976). Bereziki arrakastatsua izan zen Farewell, My Lovely filman (1975) eginiko lana; Philip Marlowen zahartzea antzestu zuen Mitchumek Raymond Chandlerrek eginiko egokitzapenean eta bai ikusleek eta baita kritikak ere harrera ona egin zioten eta, 1978an, papera errepikatzeko aukera izan zuen The Big Sleep lanean.\n1982an, Mitchum Scrantonera joan zen, Pennsylvaniara, Pulitzerra irabazi zuen Jason Millerren, That Championship Season lanaren egokitzapenean Delaney entrenatzailearen papera egiteko.\n1983an, The Winds of War telebistarako miniseriea egin zuen. Herman Wouken aurrekontu handiko lana ABC-n transmititu zen eta AEBk II. Mundu Gerran izan zuen partaidetzaren aurrekoak aztertu zituen.\n1991n, saritua izan zen bizitza osoko ibilbidea zela-eta, eta, 1992an, berriz, urrezko globoetan\n1990eko hamarkada erdira arte, Mitchumek lanean jarraitu zuen eta Jim Jarmuschen Dead Man izan zen horren adibideetako bat edo Martin Scorsesen Cape Fear. James Dean: Race with Destiny izan zen azken agerpena eta 1995eko Pakten protagonista izan zen azkenekoa.\nDonostia Saria lortu zuen 1993an. Antzestea oso lan erraza zela esan zuen eman zuen elkarrizketa batean:\n« Rin-Tin-Tin zakurra izan zen izar handienetako bat… Pentsa! »\nCanneseko Zinemaldian zehar, 1991\nCry 'Havoc' (1943) (amaierako azpitituluetan ez da agertzen)\nNot com a Stranger (1955)\nRiver of No Return (1955)\nRampage (1963ko filma)\nOne Shoe Makes It Murder (1982) (TB)\nA Killer In the Family (1983) (TB)\nThe Winds of War Telesaila (1983)\nWar and Remembrance Telesaila (1988)\nBrotherhood of the Rose (1989) Telesaila\nTombstone (1993) (esataria)\nWild Bill: Hollywood Maverick (1996) (dokumentala)\n↑ a b c https://www.biografiasyvidas.com/biografia/m/mitchum.htm\n↑ a b c http://www.lavanguardia.com/obituarios/20140422/54406227681/dorothy-mitchum-gran-historia-amor.html\nWikimedia Commonsen badira fitxategi gehiago, gai hau dutenak: Robert Mitchum\nRobert Mitchumen IMDBko fitxa ikusgai (Ingelesez)\nRobert Mitchum. Hiru.com (Ingelesez)\nAzken aldaketa 12 ekaina 2022(e)an, 17:54(e)tan\nOrriaren azken aldaketa: 12 ekaina 2022, 17:54.


maiatza 2021 – LH 6. MAILAKOEN BLOGA\n26 maiatza, 2021 26 maiatza, 2021 lh6\nHona hemen 6.mailako ikasleek historia kontatzeko erabili duten aukera, benetan originalak!\nHistoria komiki bidez\nCristobal Balenciaga Museora bisita\n23 maiatza, 2021 lh6\nMaiatzak 11an gure herriko museora joan ginen eta “hariari jarraitu!” ekintzan parte hartu genuen. Lehenbizi, Balenciagaren bizitza errepasatu genuen eta jarraian, ohialak nola sortzen diren ikusteko ariketa bat egin genuen. Hori egin ostean, museoko jantzi ezberdinak ikusi genituen eta azkenik, hariari tira eginez guk geuk sortu genuen oihal zati bat. Hona hemen hainbat argazki.


Euskal Herria Bildu - Amaiurrek EAJri: “Euskal Herriak behar duena kirol selekzioen ofizialtasunaren aldeko adostasun nazionala da”\nAmaiurrek EAJri: “Euskal Herriak behar duena kirol selekzioen ofizialtasunaren aldeko adostasun nazionala da”\nXabier Mikel Errekondok EAJri gogora arazi dionez “Euskal Herria da eta ez Madril, kirol selekzioen ofizialtasuna aldarrikatzeko esparrua”. Are gehiago, boterean izan den urte luze hauetan gure selekzio nazionalak izateko eskubidea behar haina ez defendatu izana leporatu dio Amaiurreko diputatuak Eusko Alderdi Jeltzaleari”.\n“Esteban jauna, gaur ez zenukeen Lege Proposamen hau aurkeztu behar izango, aurreko legealdian PSOErekin izandako negoziazioetan gai honi lehentasuna eman izan bazeniote” adierazi du Errekondok eta jeltzaleei kritikatu die “legealdiz legealdi proposamen bera aurkeztu eta aldi berean kirol selekzioen aldeko defentsa irmorik egin ez izana”.\nAmaiurreko diputatuak Espainia eta Frantziako gobernuen jarrera “ukatzailea” salatu du ere bai. Bere esanetan, “bi herrialde horietako selekzioetan parte hartzera behartuz euskal herritarren eskubide indibidual eta kolektiboak ukatzen dituzte Parisek eta Madrilek” eta gogoratu duenez, bi selekzio horien deiari ez erantzuteak kirol lizentziaren kentzea dakar.\nHorregatik guztiagatik, “nazioarteko txapelketetan parte hartzeko euskal kirol selekzioek duten eskubidea naturaltasunez onartzeko eta beraz, Nafarroa, Gipuzkoa, Araba eta Bizkaiko herritarren borondatea errespetatzeko” eskatu dio Errekondok Espainiako gobernuari.\nKirol Legearen erreforma eskatuz EAJk aurkeztu duen proposamenaren harira egin ditu adierazpenok Kongresuan Amaiurreko diputatuak.


Behi korrokada gutxiago | Bizigiro | Berria\nBehi korrokada gutxiago\nEsne behiek sortzen eta isurtzen duten metanoa gutxitzeko ikerketa batean parte hartu du Neikerrek. Ondorioztatu dute behien metano isuriak %20 gutxitu daitezkeela, bai hautaketa genetikoaren bidez, bai elikaduran liho irina erabilita. Sektoreak etorkizuneko erabakietan metanoa aintzat hartzea eragin dezake.\nBehi batzuk Karrantzako ustiategi batean. MARISOL RAMIREZ / FOKU Tamaina handiagoan ikusi\nBerotegi gasei buruz hitz egiten denean, aipatzen dira. Klima larrialdiari buruzko neurrietan ere bai. Deabrutu ere egin dira. Haiek, bitartean, hausnartzen jarraitzen dute.\nBehiek metanoa sortzen dute digestio prozesuan, eta gorputzean sortutako metano hori kanporatu egiten dute. Ez askok uste duten moduan puzkerren bidez, korrokaden bidez baizik.\nNekazaritzak eta abeltzaintzak berotegi gasen %10 isurtzen dituzte, IPCC Klima Aldaketari Buruzko Gobernu Arteko Taldearen arabera; %14, FAO Nazio Batuen Elikadura eta Nekazaritza Erakundearen iritziz. Metanoak karbono dioxidoak baino gaitasun handiagoa du berotegi efektua eragiteko, baina karbono dioxidoak baino denbora gutxiago irauten du atmosferan —hamar bat urte—.\nBehiak animalia hausnarkariak dira, ardien moduan. Hausnar egiten dute, janaria bi aldiz murtxikatzen dute, nolabait esateko: aurrena irentsi egiten dute, gutxi murtxikatuta, eta zaku handian pilatzen dute, digestio aparatuko konpartimentuetako batean; zaku handiko mikroorganismoak janaria hartzitzen eta desegiten hasten dira; gero, zaku handiko janaria berrahoratu egiten dute, murtxikatzeko; eta, azkenik, murtxikatu ondoren, berriro irensten dute, digestio prozesuan jarraitzeko.\nProzesu naturala, biologikoa da behiek metanoa sortzea. Hartzidura prozesuan sortzen dute. Metano kantitatea, ordea, baldintzatu eta gutxitu daiteke. Horretan ari dira lanean munduko hainbat ikerketa talde. Euskal Herrian ere bai: Neiker-Tecnalia. Nekazaritza Ikerketa eta Garapenerako Euskal Erakundea da Neiker.\nMetalgen ikerketa proiektuan parte hartu du, INIA Espainiako Nekazaritza eta Elikadura Ikerketa eta Teknologia Institutuarekin eta Conafe Espainiako Frisiar Elkarteen Konfederazioarekin batera. Behi arraza bat da frisiarra —Holstein ere deitzen dute—. Espainiako Ekonomia, Industria eta Lehiakortasun Ministerioak diruz lagundu du proiektua.\nEsne behiek sortutako metanoa gutxitzeko bi estrategia ikertu eta landu dituzte: alde batetik, hautaketa genetikoa, hau da, metano gutxiago sortuko luketen behiak identifikatzea; bestetik, elikadura, metano gutxiago sorraraziko luketen gehigarriak aurkitzea.\n«Hautaketa genetikoaren bidez lortzea litzateke estrategia onena, estrategia iraunkorra eta etengabea baita», Aser Garcia Neikerreko agronomia ingeniari eta proiektuan Neikerrek izan duen arduradunaren iritziz. «Baina arazoa da bide motela dela: gure kalkuluen arabera, hamar urte beharko genituzke metano isuriak %20 murrizteko». Metano gutxiago sortzen duten behiak identifikatu beharko lirateke, eta haietatik abiatuta, txahalak sortu.\nJanariaren osagarrien bila\nHautaketa genetikoa sendotu eta zabaldu bitartean, beste estrategia batzuk behar dira, «azkarragoak». Elikadura, esaterako. «Janariaren osagarri eraginkor bat aurkituz gero, eragina hamabost egunen buruan ikus daiteke», nabarmendu du Garciak. Eragozpen bat badu: «Litekeena dela behien zaku handiko mikroorganismoak osagarrira ohitzea eta eragina apaltzea».\nMetalgen ikerketa proiektuan Euskal Herriko eta Kantabriako (Espainia) etxaldeetako 1.500 esne behi aztertu dituzte. Haien genotipoa —eduki genetikoa— zehaztu dute, eta genotipo bakoitza metano ekoizpen bati lotu diote: «1.500 behien eta metanoaren datuekin, zehaztu ahal izan dugu zein den metanoaren aldagaiaren heredagarritasuna».\nHorrez gain, metanoaren aldagaiak beste batzuekin duen lotura aztertu dute. Gerta baitaiteke hautaketa genetikoa egiteko orduan metano gutxiago sortuko duten behiak aukeratzea, baina gero behi horiek esne gutxiago ekoiztea. «Hori da lortu nahi genituen erantzunetako bat, eta ikusi dugu ez dela gertatzen».\nAlderantziz gerta daiteke. Metano gutxiago sortuta, esne ekoizpena handitzea. Metanoarekin behiak energia galtzen baitu. Elikagaien bidez lortutako energiaren %5-7 inguru. «Energia gutxiagok ihes eginez gero», azaldu du Garciak, «energia hori behian geratuko da, eta behiak gauza bat egiten du energia gehigarri horrekin: esnetara edo haragitara bideratu». Esne gehiago edo kilo gehiago. Frisiar arrazakoek esnetara bideratzen dute normalean.\nBaina, behien genetika aztertuta ere, aintzat hartu behar da metanoa sortzen dutenak behiaren zaku handian bizi diren mikroorganismoak direla: bakterioak, protozooak eta onddoak. Ikerketan ikusi dute protozooak direla metanoaren sortzaile nagusiak, protozoo gutxiago dituzten behiek metano gutxiago isurtzen dutela.\n1.500 behietatik 450i likidoa atera diete zaku handitik, mikroorganismoen DNA aztertzeko eta ikusteko ea haien geneak heredagarriak diren. «Korrelazio genetikoak ezarri ditugu behien genotipoen eta mikroorganismoen populazioen artean, eta baita mikroorganismoen populazioen eta metano isurien artean ere». Horrela, aukeratu ahal izango dira mikroorganismo eraginkorragoak dituzten behiak, hau da, metano gutxiago sorrarazten dutenak.\nMetalgen ikerketa proiektuaren barruan, Neikerrek bi ardura edo lan izan ditu: bata, ustiategi komertzialetan behi askori metanoa neurtzea; bestea, metano isuriak gutxitzeko elikadura estrategiak gutxitzea.\nAurkitu dute behien metanoa gutxitzen duen elikadurarako osagarri bat: liho irina, omega 3 gantzarekin aberastua. Metanoa sortzeko, hartzidura gertatu behar du; hartzidurarik ez badago, ez da metanorik sortzen. Garciaren arabera, gantzek eta olioek hartzidura eragozten dute, «eta behiek gantz hori digeritu eta baliatu dezakete».\nLiho irinaren erabileraren beste abantaila bat nabarmendu du: «Gantz asegabeek —mota horretakoak dauzka lihoak— bakterio jakin batzuen hazkundea bultzatzen dute, hain justu metano gutxien sortzen dutenena. Behien janariari liho irina gehituz gero metano isuriak %20 murrizten direla baieztatu dugu».\nNeiker arduratu da behien metano isuriak, korrokadak neurtzeaz. Bi eratako gailuak probatu ditu horretarako. Alde batetik, eskuzkoa, laser bidezkoa, laserra behiaren muturrera zuzenduta neurtzen duena. Bestetik, izpi infragorrien bidezkoa: neurgailuaren kutxa behiak jezteko makinari lotzen zaio, eta hodi batetik neurtzen du behien metanoa, jezten dituzten bitartean. Makinak, behiak jeztera joateko, janaria ematen die, eta behiek burua jateko lekuan sartua zuten bitartean egin dituzte neurketak.\nBigarrena erabili dute batez ere, ez baita bideragarria 1.500 behiri eskuzko neurketak egitea: ikertzaileak bertan egon behar du, behiak geldirik egon behar du... Izpi infragorrien bidezkoan, neurketak automatikoak izan dira. Hamabost egunez eduki dute etxalde bakoitzean. «Epe horretan behi bakoitzeko korrokada asko neurtu ditugu, eta, ondorioz, zehaztasun handiz esan dezakegu zein den behi baten metano isuria baldintza komertzialetan, ustiategi batean», azaldu du Garciak.\nBerez, Metalgen proiektua bukatu da, baina datuak biltzen jarraitzen dute, «Conafek interes handia baitu aurrera egiteko». Behien azterketa genetikoak eta metano isurien neurketak egiten ari dira. Askoz ere datu gehiago nahi dituzte, hautaketa genetikoa egin ahal izateko. «Zenbat eta datu gehiago, hobeto».\nGarciak uste du ganaduzaleak kontzientziatuta daudela, konturatu direla metano isuriak gero eta garrantzitsuagoak direla erabaki politikoetan, eta zerbait egin behar zutela: «Beti irabaziko dute, ez dute galtzen: behi batek metano gutxiago isurtzea lortzen baduzu, ingurumenarentzat ona da, bai, baina baita ganaduzalearentzat ere».


Kirola, eta futbola zehazki, balore hezitzaileak transmititu eta integrazioa sustatzeko bitarteko eraginkorra izan daiteke. Oraindik ere, baina, gizarteko beste esparru batzuetan nekez onartzen den indarkeria azaleratzen da astebururo, futbol zelai batean ez bada bestean; partidaren beroan ez bada, ezikusiarena egiten duen bulego hotz batean. Adin txikikoak dira askotan horiek sufritzen dituztenak, eta gizonezkoak gehienetan erantzuleak, izan guraso, jokalari, entrenatzaile edo klubetako presidenteak. “Gutxiengo baten kontuak” direla esango digute, eta agian horrela da. Baina, orduan, zergatik ez dira errotik mozten?\nArgazkia: NEOSiAM 2020 / Pexels.com\n2018ko martxoan, Hernaniko Zubipe futbol zelaian jokatutako 14-15 urteko neska kadeteen partida batean, epaileak, hamazazpi urteko neska batek, guraso batzuen irain sexistak jasan behar izan zituen. Baita partida amaitu eta aldageletatik atera ostean ere, harik eta beste aita eta ama batzuek egoera eten zuten arte. Gertaera horien harira, Udalarekin jarri ziren harremanetan klubeko ordezkariak, eta 2019ko azaroan aurkeztu zuten sexu-jazarpen eta gehiegikeria kasuetan esku hartzeko protokoloa, zuzendaritzako kide, entrenatzaile, langile eta jokalariek parte hartu zuten eztabaida prozesu “aberasgarri” baten ondotik. Ainhoa Azurmendi kirol eta berdintasun gaietan aditua izan dute bidelagun. “Futbolean maiz ikus daitekeen indarkeria hori guztia, irain arrazistak... Beste leku batzuetan nekez onartuko liratekeen baina kirolean normalizatuta dauden jokabideak errotik mozteko borondate irmorik ez dago, ikuskizuna –negozioa– gailentzen den heinean”, esan digu EHUko Psikologia fakultateko irakasle eta Avento aholkularitza-enpresako kideak. “Zigor gogorragoak jarri beharko lirateke, eta denbora berean jendea hezi”.\n“Maskulinitate hegemonikoa” ardatz duen kirolaren egituraketaz mintzatu zaigu, botere harremanez, klub edota federazio batzuetan aginte-makila izateak ematen duen estatus sozialaz... Dioenez borondatea dagoenean posible da paradigma aldatzea, Hernanin ikusi ahal izan den moduan. “Askotan klubek ez dakite egoera bortitz baten aurrean nola jokatu, nahikoa formazio edo tresnarik ez dutelako, eta ondorioz irizpide desberdinak dituzte gauza bakoitzarentzat. Gizarteak ulertu du emakumeenganako indarkeriarik ezin dela onartu, baina klubeko araudietan deus ez badago jasoa horri buruz...”. Gainera, ezin esan daiteke goi-mailako futbola eredu izan ohi denik. Demagun, adibidez, sexu indarkeria prebenitzeko protokoloak lantzen ari diren klub bateko ordezkariei esaten zaiela mesedez ez uzteko jokalariei aldagelan –leku berez intimo batean– argazkiak atera eta sare sozialetan zabaltzen, nazioarteko gida-lerroetan hala zehazturik dagoela eta abar. Lehen mailako futbolariek ordea hori bera egiten dute, aldageletan kamerak sartu eta euren abdominal, galtzontzilo eta alkate jaunak –literalki– erakutsi. “Nola ulertaraziko diegu gazteei ez dela horrelakorik egitea komeni?”, dio Azurmendik.\nGaizki ulertutako maskulinitatea\n“Jo dezagun infantil mailako partida bat jokatzekoa dela Zubipen, asteburuan goizeko 9:00etan”, jarri digu adibide moduan Martxelo Ezpondak, Hernani futbol taldeko presidenteak: “Nortzuk inguratuko dira hura ikustera? Jokalariak, entrenatzaileak, zelaiko ordezkaria, epaile bat eta gurasoak”. Beharrezkoa ikusten badu arbitroak eskumena dauka partida geratzeko, bera edo jokalariak iraintzen ari direnak kanporatuak izan arte. Zelaiko ordezkariak eskatuko die instalazioetatik irteteko eta, jaramonik egingo ez balute, udaltzainei hots egingo lieke. Horrez gain, biktimarekin hitz egingo litzateke eta bere nahia errespetatu, epaitegietan prozedura hasi edo ez jakiteko, aipatu protokoloan jasota dagoenez.\nAinhoa Azurmendi kirol eta berdintasun gaietan aditua (ezkerretik bigarrena) eta Martxelo Ezponda Hernani futbol taldeko presidentea (hirugarrena), sexu jazarpenaren eta erasoen prebentziorako protokoloa aurkeztu zuten egunean, klubeko eta Udaleko ordezkariekin batera / KRONIKA\nGisa horretako gertaerak zigortzeari dagokionean, kontuan izan behar dugu ez liratekeela diziplina-sisteman sartuko, erasotzaileek ez dutelako lotura administratiborik klub edota federazioarekin –bazkideak izan ezean–, baina taldearen aurkako neurriak hartzea izango litzateke (zelaia ixtera behartu...) arbitroak aktan jasotakoa abiapuntutzat hartuta. Klubak zein lizentzia duen, horren arabera zigortuko da, Eusko Jaurlaritzako ordezkari Eli Altubek eta Amaya Gezalak azaldu digutenez [Erreportajearen amaieran informazio gehiago].\nBere segurtasuna bermaturik ez dagoela ikusiz gero, arbitroak erabaki dezake partida bertan behera uztea, Francisco Manuel Osoriok, Nafarroako futbol Epaileen Batzordeko kideak, kontatu digun moduan. “Zentzu horretan ikusi behar da zelaiko ordezkaria pertsona arduratsua ote den, egoera kontrolatzeko gaitasuna eta bere taldeko ikusleengan nolabaiteko eragina duena, edozein liskar erraz antzean konpondu eta arbitroak babesa sentitzeko. Zoritxarrez ordea, iristen den lehenbiziko pertsona izendatzen dute sarri klubek ordezkari, zalerik sutsuena ez denean”. Bere hitzetan, Joko Arauak, Federazioetako araudiak eta lege orokorragoak nahikoa izan beharko lirateke indarkeria kasuak zigortzeko, “baina kasu oso larrietan baino ez dituzte aplikatzen”. Azken urteotan egoera nabarmen hobetu dela dio, halere, jada ez direla garai batean bezainbeste “basakeria” ikusten, nahiz eta irain eta protestak ia astebururo jasan behar izaten dituzten epaileek. Gazteak dira asko, hasiberriak, eta batere mesederik ez die egiten jendea etengabe orroka aritzeak. “Penagarria da neska eta mutikoek epaile ibilbidea uztea esperientzia txar bat sufritu dutelako”, esan digu Osoriok.\nPasa den urtarrilaren 4an, Muskizen, jubenilen bigarren mailako Muñatones eta Asti Leku B taldeen arteko partidaren atsedenaldian, zaleek ez baizik eta etxekoen presidenteak iraindu egin zuela salatu zuen arbitroak. Aldageletara bidean, lau haizetara egin zuen oihu: “Arbitroa putakume bat da, marikoia, marikoi konfirmatua gainera, kabroi bat, gure aurka egingo duena beti!”. Epaileak aktan jaso zuen gertatutakoa, instituzioek irain homofoboak gaitzetsi zituzten, hedabideetan agertu zen... eta Bizkaiko Lehiaketa Batzordeak erabaki du presidentea ez zigortzea, ez delako agertu arbitroak dioena berretsiko duen lekukorik. Epaile lanetan zortzi urtez aritu den 22 urteko gazteak esan du utzi egingo duela, jasandako erasoagatik baino gehiago, eraso horren ostean izandako babes faltagatik.\nEpaileak aktan jaso zuen gertatutakoa, instituzioek irain homofoboak gaitzetsi zituzten, hedabideetan agertu zen... eta Bizkaiko Lehiaketa Batzordeak klubeko presidentea ez zigortzea erabaki du, ez delako agertu arbitroak dioena berretsiko duen lekukorik.\n“Zenbat futbolari atera dira armairutik?”, galdetu du Azurmendik, gaiaz hizketan hasi garenean. “Gizarteko esparrurik zabalenetako batean, aniztasun handikoa teorian... eta ia inork ez du pausoa eman. Zeren beldur dira?”. Mikel Garcia ARGIAko kazetariak Futbolean ez dago gayrik artikuluan dioen moduan, urratsa emango luketen futbolariak “erreferente itzela” lirateke idolotzat dituzten haur eta gazte –eta ez hain gazte– askorentzat, “zer esanik ez euren sexualitatea garatzeko eta adierazteko beldur diren horientzat”. Baina markek babesletza erretiratu diezaieketelako, klubek eta agenteek zuzenean edo zeharka debekatu egiten dietelako, –gaizki ulerturiko– maskulinitatea nagusi delako zelaietan eta harmailetatik iristen diren irainetan… jokalariek armairuan gordeta jarraitzen dute.\n“Zelaian gertatzen dena zelaian geratzen da”\nArbitroak Hernanin jasan behar izan zituen orro matxisten harira, partida hartan etxekoen aurkari zen Eibar klubak, irainak haien jokalarien gurasoek jaurti zituztela-eta, adierazi zuen ez dituztela horrelako jarrerak onartuko, azpimarratuz “klubaz kanpoko pertsonak” izan zirela protagonista. “Klubaz kanpoko pertsonak”. Zenbatetan baliatu ote dute futbol taldeek ere aitzakia hori, pilota besteren teilatura bota nahi dutenean?\nKasu honetan, dena den, Eibarrek “hartu zituen hartu beharreko neurriak”, publikoki jakinaraziko ez dituen arren, klubetik azaldu digutenez. Horren harira, “eta ez gertaera tamalgarri hori gertatu zelako”, taldeak Gure Balioak Eraikitzen egitasmoa jarri zuen abian, guraso, jokalari eta erakundeekin balio hezitzaileen gaineko lanketa egiteko.\nDuela hiru urte, bestalde, kadete mailako Hernaniko futbolari beltz bat iraindu zuen aurkariak. Ezpondak esan digu haien entrenatzailearekin lehenengo eta presidentearekin gero hitz egin zutela, jakinaren gainean jartzeko gutxienez. “Erasotzailea gure taldekoa izan balitz, sexu jazarpenaren aurkako protokoloak jasotzen dituenak beteko genituzke, kasu desberdinetarako delako baliagarria. Mutilekin hitz egin eta neurriak hartuko lirateke, barkamena eskatzera bultzatzetik taldetik kanporatzeraino”. Hain zigor gogorrak, dena den, gutxitan ezartzen dituzte klubek. “Gisa horretako jokabideak ez dira onargarriak eta gertatuko ez balira hobe, baina ez doaz urrutiago. Ez nituzke partidaren tentsioarekin lotuko. Beroan, aurkariari ostiko bat eman eta aurrera. Uste dut gazteek ikusitakoa errepikatzen dutela futbol zelaian, ikasita dakartela. Eta berdin ikusleek”.\nFutbol estadioetan sarri ikusten dira arrazismoa, homofobia, sexismoa eta xenofobia salatzea helburu duten mezuak edota keinu sinbolikoak. Horiek errotik mozteko, dena den, erantzun irmoagoa behar da erakunde, klub eta jokalarien euren aldetik.\nFrancisco Manuel Osoriok ñabardura bat egiten du: “Egia da gizartearen bertute eta akatsak ikus daitezkeela futbol zelaietan, baina leku oso gutxitan, bakar batean ere ez ziurrenik, ikusleak ulertzen du sarrera bat erostean eskubidea duela builaka aritu eta beste pertsona batzuk iraintzeko, epaileak bereziki. Tristea da 50 urteko gizon bat 15 urteko gaztearen aurrean pitokeriak egiten ikustea, gainerako zaleek imintziorik ere egiten ez duten bitartean”. Gaiaz hainbat artikulu plazaratu duen Arnau Segura Panenka aldizkariko kazetaria ildo berean mintzatu zaigu: “Irainak gaitz endemikoa dira, bereziki erregional mailako futbolean. Guraso, klub edota federazioen erantzunaz galdetzen badidazu, burura datorkidan hitza epelkeria da. Beste aldera begiratzea, ezer pasa ez balitz bezala. Zelaian gertatzen dena zelaian geratzen da perbertsoa”.\nGuraso entrenatzaile eta epaileak\nOsorioren hitzetan klubak “egoista xamarrak” dira batzuetan. “Profesional mailakoak, adibidez, beren ultrengana gehiegi ez arrimatzen saiatzen dira, baina faborezko tratua ematen diete gero, jokalariak animatzen dituztela-eta. Aitzakia tristea da. Berdina gertatzen da infantil mailan, aita eta ama batzuei gauza gehiegi onartzen zaizkie haien sostengua galtzeko beldurragatik”. “Zaila da guraso batzuei ulertaraztea beraiek ez direla ez arbitro ezta entrenatzaileak ere, gurasoak baizik”, dio Ezpondak. “Eskola kirolean ere ikusten dira gurasoak zelai ertzean, zortzi urteko umeei aginduak ematen, builaka... Eskolan uzten ditugun bezala irakasleen esku, futbolean daude begiraleak, entrenatzaileak eta epaileak. Gurasoak alde batera geratu behar dira hein batean.\nOro har ez da arazorik egoten, batzuetan ordea... Esaten badiezu seme-alabak ‘Alebinak B’ taldean sartu dituzula, eta ez ‘A’-n, haserretu egiten zaizkizu”. Eskola kirolaren eta gehiago errendimenduari begira dagoen eredu federatiboaren arteko harremanaz luze hitz egin genezake. Bada aipatu nahi dugun balizko diskriminazio-faktore bat, dena den: lizentzien kostua. Azurmendik gogorarazi digun moduan federazioetako lizentziak garestiagoak dira eskola kirolekoak baino, eta hortaz zentzuzkoa da instituzioek bigarren horren alde egitea, gazterik ez dadin baztertua izan lizentzia ordaintzerik ez duelako.\nEremu pribatuan esku hartzea, zailagoa\nMonitore edo entrenatzaileek formazioa izatea ezinbestekoa dela diote solaskideek: “Umeekin hitz egiteko gaitasun psikologikoak ez dituzte landuak batzuetan, oihurik egin eta beldurrik eman gabe erakusteko”, esan digu Azurmendik. “Beste eredurik ez dute ezagutuko agian eta... 13-14 urteko neskatilekin entrenatzeko modu oso agresiboak ikusi ditut nik”.\nEli Altube eta Amaya Gezala, Eusko Jaurlaritza: “Agian batzuentzako zigorrak ez dira nahikoak izango, baina klub edota federazioek diziplina-prozedurari heltzen diotenean, sistemak funtzionatzen du”.\nEntrenatzaileei egin erreferentziak bide eman digu esparru pribatuago horretan –eguneroko jardunean– egiten den prebentzio lanari buruz galdetzeko Eli Altube eta Amaya Gezalari: “Lehiaketa batean gertatutakoen jarraipena errazago egin daiteke, baina eremu pribatuan –entrenamenduetan esaterako– ematen diren kasuekin gauzak konplikatu egiten dira; erasoa sufritu duen pertsonak gertatutakoa salatu behar du, eta agian ez dago horretarako prest, edo ez du bere hitzak babestuko dituen lekukorik, edo uste du klubean pisua duen norbaiti aurre egiteak bere kirol ibilbidea trabatu dezakeela... Horrelakoetan zailagoa da esku hartzea”. Badira protokoloak, kanpainak egiten dira, Jaurlaritzak adibidez sexu indarkeriaren aurkako arreta zerbitzua (www.euskadi.eus/zuretaldekoakgara) jarri du abian, Ortzadar kolektiboarekin homofobiaren inguruko lanketa egingo du... baina klubek, federazioek eta gainerako eragileek protokolo horiek lantzen ez badituzte edota hain agerikoa ez den indarkeria detektatzeko tresnarik ez badute –normalizaturik dagoelako–, alferrikakoak izango dira hein batean.\nAzurmendiren hitzetan, klub edota federazioetan jende berria sartzen ari den neurrian, eta emakumezko gehiago ari direnean futbolean edota erabaki-guneetan, balore hezitzaileei garrantzia handiagoa emateko borondatea sumatzen da. Hortik beharko da tira egin, futbolean hain errotuak dauden botere-eskemak apurtu nahi badira.\n“Diziplinazko prozedurari heltzen zaionean, sistemak funtzionatzen du”\nEli Altube Eusko Jaurlaritzako Jarduera Fisikoaren eta Kirolaren Zuzendaritzako zerbitzu buruak eta Amaya Gezala Kirol Justiziako Euskal Batzordeko idazkariak azaldu digutenez, kirol munduak badu bere baitan sistema berezi bat, diziplinazkoa; eta horrez gain, EAEko Kirolaren Legea dago, zehapen prozedura (zigortzailea) aurreikusten duena. Bi araubide daude beraz. Gertaera zehatz baten kasuan diziplinazko neurriak hartu ahal izateko, beharrezkoa da neurriok aplikatuko dituen kirol entitatearen eta gertaera/subjektu zehatz horren artean loturaren bat izatea. Esaterako, federazio batek antolatutako txapelketa batean lizentziak bermatuko du lotura hori, eta federazio horrek duen araudia aplikatuko zaio gizalegez jokatu ez duen entrenatzaile edota kirolariari. Era berean, klub bakoitzak bere diziplina-araudia izan dezake, eta Eskola Kirolak ere badu berea, Foru Aldundiek zehaztua. Diputazio bakoitzak bere araudia duenez, gerta daiteke modalitate berean ari diren adin bereko bi kirolarik lizentzia desberdina izatea, Eskola Kirolekoa batak eta federatiboa besteak, eta hortaz araudi desberdinak aplikatzea.\nDiziplina-sisteman badago bigarren instantzia bat: Kirol Justiziako Euskal Batzordea, non tramitatzen diren aurrez federazioan edota eskolarteko kirolean jarritako zigorren errekurtsoak, ia guztiak gizonezkoen arteko liskarren ondorio direnak, Altubek eta Gezalak diotenez. Hortik, gehienetan aukera dago auzibidera jotzeko. “Azkenaldian askok hartu du bide hori. Federazioen aldetik jarrera aldaketa sumatzen da, indarkeria kasuak (irainak...) mozten eta zigortzen ari dira. Agian batzuentzako zigorrak ez dira nahikoak izango, baina klub edota federazioek diziplina-prozedurari heltzen diotenean, sistemak funtzionatzen du”.\nKanal hauetan artxibatua: Futbola | Hezkuntza | Arrazakeria | Hernani | Matxismoa | Xenofobia | Sexismoa | Homofobia


Eduardo Txillida Beltzuntze - Wikipedia, entziklopedia askea.\nEduardo Txillida Beltzuntze\nDonostia, 1964ko martxoaren 15a (55 urte)\nEduardo Txillida Beltzuntze (Donostia, 1964ko martxoaren 15a) gipuzkoar pintorea da.\n2 "Beste aldean"\nEduardo Chillida Belzunce Eduardo Chillida eta Pilar Belzunceren semea da, zortzi seme-alabetan gazteena.\nBere zaletasunak eta etxeko giroak eraginda, txikitatik hasi zen marrazten eta margotzen, eta hamalau urterekin egin zituen lehen grabatuak Ignacio bere anaiaren lantegian. Pedro anaia nagusiaren estudioan trebatu zen eta, aldi berean, eskultura lantzen hasi zen. 1984an, hogei urterekin, Madrilgo Arte Ederretako Zirkulura joan zen Antonio Lópezen eskutik bere prestakuntza osatzera, baina hurrengo urtean izandako moto-istripu larri baten ondorioz, eskultura utzi behar izan zuen eta margotzen hasi zen, ezkerreko eskuaz.\n1986an Madrilera joan zen eta 1987an New Yorkera non sei hilabete egon zen. Lehen bakarkako erakusketa 1988an egin zuen Donostiako Galeria 16en, eta orduz geroztik, ia urtero jarri ditu bere lanak ikusgai, Donostiako Galeria 16an bertan eta Madrilgo Nieves Fernández galerietan gehienbat, baita Finlandian, Santanderren, Bilbon eta Bartzelonan ere. Madrilgo Arco Arte Garaikidearen azokaren edizio askotan parte hartu du, eta taldekako erakusketa ugari egin izan du azken urteotan, Euskal Herrian zein Euskal Herritik kanpo. Grabatua eta margolanak tartekatuz, haren pinturetan indar handiko presentzia dute bere Igeldoko etxeak, eta bertatik begien aurrean dituen Igeldok eta Donostiako badiak, betiere paisaia guztiz pertsonal eta argitsuetan islatuak.\nSusana Álvarez publizitate-eragilearekin ezkondua dago 1991 geroztik. Lau seme-alabak dituzte. Haren emazteak erakusketak antolatzen laguntzen dio.\n"Beste aldean"[aldatu | aldatu iturburu kodea]\n"Beste aldean" murala.\n"Beste aldean" murala Donostiako Alde Zaharran dago jarrita, San Telmo museoaren ondoan, Zuloaga plazan. 2004an margotuta, leihoa dagoen tokitik itsasoraino luzatuez gero ikusiko genukeen paisaia irudikatzen du.\n(Ingelesez) (Gaztelaniaz): Margolariaren webgune ofiziala.\nOrriaren azken aldaketa: 11 urria 2019, 12:19.


'Debagoiena eredu. Zabortegirik ez' plataforma, martxan - Debagoiena - Goiena.eus\n'Debagoiena eredu. Zabortegirik ez' plataforma, martxan\nGoiatz Arana 2016-03-01 19:19\nPlataformako kideek agerraldia egin dute Kulturateko areto nagusian, euren burua jendaurrean aurkezteko eta jada zehaztuta dituzten ekintzen berri emateko. Ez dutela zabortegi nahasi bat onartuko eta horretarako euren esku dagoen guztia egingo dutela berretsi dute.\nHiru ekintza aurkeztu dituzte:\nAste honetan bertan, Debagoieneko Mankomunitateari idatzi bat helaraziko diote galdetuz zein harreman dituzten Gipuzkoako Foru Aldundiarekin Gipuzkoa osoko zabor nahasia jasotzeko.\nHitzaldiak antolatuko dituzte Debagoieneko herri guztietan, zabortegi nahasiek sortzen dituzten arazoen eta beste aalternatiben berri emateko.\nZabortegiaren aurkako sinadurak bilduko dituzte herririk herri, ondoren mankomunitatean aurkezteko.\nPlataformako kideen esanetan, hondakinen %78 birziklatuz, debagoiendarrek "ardura eta errespetua" erakusten dituzte eta gauza bera egiteko eskatzen diete gainontzeko gipuzkoarrei ere: "Zergatik ez da egiten Gipuzkoako beste herrietan? Debagoienean ere herri txikiak, ertainak eta handiak ditugu, alderdi politiko ezberdinek gobernatuak, eta posible da. Lehen hilabetetik lortu daitezke, gainera, emaitza horiek".\n"Informazio falta" salatu dute eta euren helburu nagusietako bat informazioa lortu eta herritarrei ematea dela azaldu. Edozein kasutan, eta dituzten datuen arabera, Kantabriara lau urtean 200.000 tona zabor nahasi eramateko hitzarmena dagoela esan dute, lurraldean 165.000 sortzen direnean urtero.\nTerminoak ere argitu nahi izan dituzte, esanez Epelera ekarriko litzatekeena ez litzatekeela errefusa izango, zabor nahasia baizik: "Errefusa da hondakinak gaika biltzetik geratzen den frakzioa, baina gaikako bilketarik ezean sortzen dena zabor nahasia da eta hori da gutxitu beharrekoa, hain justu. Eta posible da; Debagoienean ondo erakutsi dugu hori".\nArrasateko Udalari ere egin diote erreferentzia: "Hogei bat urtez Akeiko zabortegia martxan izan eta gero, zaborraren kupoa beteta dugu honezkero eta, horregatik, Arrasateko Udalak, bereziki, indarra egin beharko luke zabor nahasia Epelera ekartzeko aukera guztien kontra".


folk – …:::kimo:::…\nYou are here: Home › Entries tagged with "folk"\n2007-05-22 | Filed under: berbaz, ekin, entzun\nAbesti hau Ibaik egindako proposamen batetik dator, hau da berak bidalitako emaila. tal cual Abesti hau da la ostia, bersino honetan be oso ona!!!!!! ORÓ, SÉ DO BHEATHA ‘BHAILE (Oro, ondo etorri etxera): Iraultza balada irlandesa da, oso abesti guapoa. IRA-ren “eusko gudariak” moduko bat. Dord na bhFiann be deitua …


Egitura metalikoak - Talleres Abásolo\nEdozein motatako egitura metalikoa fabrikatzen adituak gara\nEgitura metalikoak gure espezialitatea dira\nTalleres Abasolon ibilbide luze bat daukagu gure bezeroek eskatutako proiektuei soluzioa ematen. Eskarmentu hau bermatzen gaitu enpresa erreferente bezala edozein egitura metaliko eta galdaragintzetako proiektu egiteko.\nFokua jartzen dugu edozein egituraren fabrikazioan, piezen tamaina axolatu gabe. Egitura eta galdaragintza muntaian eta instalazioan adituak gara. Gure kalitate handiko zerbitzu profesionalak industria eta eraikuntza bezalako sektore estrategikoeei eskaintzen dizkiegu.\nEdozein egitura muntatzen eta instalatzen dugu\nTalleres Abasolon instalazio edo muntaketa bakoitzari gure ikutu berezia ematea maite dugu. Hartarako, kalitate handieneko neurrira egindako konponbideak eskaintzen dizkizugu.\nEdozein egitura metalikoa jartzen eta muntatzen dugu eta bere funtsionamendu bikainaz ziurtatzen gara. Gure eskarmentua eta lanak gure egiten jakitea bermatzen du.\nZer zerbitzu eskaintzen dizugu?\nMuntaketa eta egituren instalaziorako zerbitzu zabal bat dugu. Makineriarik modernoena dugu eta edozein egitura metalikoren fabrikazio, instalazio eta muntaketa egiteko gaitasun altuko langileak ditugu.\nEgitura metalikoko fabrikazio zerbitzurik aurreratuenak eskaintzen dizkizugu:\nHERDOILGAITZEAN ETA ALUMINIOAN LANAK\nEGITURA METALIKO HANDI ETA TXIKIEN FABRIKAZIOA\nGure proiektuak bere kalitate handiagatik nabarmentzen dira eta soldadura konplexuei ekiten diegu bezeroaren beharrak kontutan hartuz.\nZure kasu partikularra aztertzen dugu eta konponbiderik eraginkorrena eskaintzen saiatzen gara.\nLaneko serie motzengatik apustua egiten dugu eta balio erantsi altuko lanak eskaintzen dizugu.\nAditua den eta fabrikatzeko, instalatzeko eta muntatzeko gaitasun handia duen lan talde bikaina dugu. Gure proiektuek bere diseinu propioa eta ingeniaritza gaitasun handiagatik nabarmentzen dira.\nEdozein egitura metalikoko eta pieza-tamainako motarekin ausartzen gara


Tere Irastortza - Edukia - Kultura\nKOLDO MITXELENA Kulturuneak aurrera darama Poetika izeneko egitaraua, poesiaren kanpora eta barrura egiteko. Horretako, hilean behin, errezitaldiak antolatuko dira Areto Nagusian, euskaraz nahiz gazteleraz, bertako eta kanpoko poeten eskutik, gaur egungo poesiaren arrastoak aurkitzeko.\nParte-hartzaileak: Tere Irastortza. Aurkezpena: José Luis Padrón. Felipe Juaristi (Poetika) eta Ainhoa Garayar (biolina).\nFelipe Juaristi (Azkoitia, 1957) kazetaritzako lizentziaduna, euskaltzain urgazlea da. Literaturak eman badio osperik handiena, kazetaritza, gidoigintza, kritika literarioa edota itzulpengintza alorretan ere ibilia dugu. Euskadi Irratiko zuzendaria izan da. Bi aldiz irabazi du Euskadi Saria. Balea Zuria argitaletxe sortu berriko lantaldean kide da. 2014an kaleratu zuen bere poesia lanik berriena, Piztutako etxea (Erein).\nBeste link batzuk:


Beste 13 urte itxaron behar al dute duin hil nahi dutenek? | Jendartean\nHasiera » heriotza » Beste 13 urte itxaron behar al dute duin hil nahi dutenek?\nSufrimendua amaitzea eta beste norbaiten laguntzaz duin hil ahal izatea eskatzen duten horiei guztiei ezetz esan die Espainiako Kongresuak: nahiz eta Zapaterok 2004an eutanasia legeztatzearen alde egingo zuela esan, nahiz eta 2015ean PSEk, Eusko Legebiltzarreko gainerako alderdiekin batera (PPk izan ezik), Espainiako Gobernuari eskatu eutanasia despenalizatzeko, aukera iritsi denean abstentzioa bozkatu du PSOEk, Ciudadanos, PdeCat eta Nueva Canariasek bezala. PP, Foro Asturias eta UPNk proposamenaren kontra eman dute botoa; EAJ, ERC, Unidos Podemos eta talde mistoak aldekoa; eta ez da aurrera atera.\nPSOEk dio “gizartean eztabaida patxadatsua” behar duela eutanasiak. Baina mahai gainean urteak daramatza gaiak eta Unidos Podemosen hitzetan, gehiengo sozialak babesten du neurria. Zenbat gehiago luzatu behar da eztabaida? Noiz arte jarraituko dute norberaren erabakia ez errespetatzen eta debekatzen, norberaren infernua luzatzen? Beste 13 urte ez dute iraungo bizi-kalitaterik gabe agur esaten uztea beste nahirik ez duten hainbat eta hainbat gaixo kronikok.\nAlaitz Chamorro alegiarraren hitzekin gogoratu gara: “Kondenatuta al nago baldintza hauetan bizitzera? Zergatik luzatu alferrikako sufrimendu jasanezin hau?”.\nMaria-Jose | martxoa 28, 2017 at 8:21 pm\nNi, dudarik gabe, alde nago eutanasia onartzeko. Gehiago, “borondatezko hiltzearen alde” nago, zeren inork ezin du pertsona batean agindu, ez bada norberak!


Angel Toña: “Gaur 25 urte inguruko langabetuak epe luzera lana izango du” - etakitto.eus\nAngel Toña: “Gaur 25 urte inguruko langabetuak epe luzera lana izango du”\nETA KITTO 2016, Urt 22\nAngel toña ondarrutarrak hemendik gutxira urtebete egingo du Eusko Jaurlaritzako Enplegu eta Gizarte Politiketako Saileko kontseilari karguan. Datorren astelehenean “Enpresa-eredu berriak garatzeko eta harremanak partekatzeko beharra Euskal Herrian” gaiaren inguruan jardungo du, Antonio Cancelorekin batera, Armeria Eskolako “Ondo Egindako Lana” programaren barruan. Ekonomialaria, Deustuko Unibertsitateko irakaslea eta konkurtso-administratzaile moduan jardundakoa, prest azaldu zaigu gure galderei erantzuteko.\n– ‘Ondo egindako lana’ programaren barruan jardungo duzu Antonio Cancelorekin Armeria Eskolan hilaren 25ean. Zer ulertzen duzu hiru hitz horien esanahaiaren azpian?\nZentzu askotan ulertu daiteke esaldi hori. Ondo egindako lana da emaitzak dituena, adibidez. Baita norberaren buruarekin ados egoteko modukoa dena, hau da, dugun onenaren ondorioz lortzen dena. Ondo egindako lana, helburuak betetzen dituena ere izan daiteke. Modu askotan neurtu daiteke lanaren ondo egindako marka hori. Nik esaten dut gauzak eginda daudela ondo eginda daudenean, amaituta daudela, osorik amaitzen direnean. Gure etxean etxeko ardurekin hori aplikatzen dugu, garbiketa adibidez, ondo eginda dagoela dena amaitzen dugunean. Nik uste dut lanean zintzotasunez jokatu behar dugula denok: enpresarioak eta langileak. Bizitzan bezala. Eta prestutasun horretatik abiatuz, ondo egindako lana errazago lortzen dela.\n– Hemendik gutxira urtebete izango da sailburu karguara heldu zinela. Espero ez zenuen zeozerekin egin duzu topo orain arteko bidean?\nZuzentzen dudan saila oso zabala da: gizarte politikak, enplegua eta etxebizitzako azpisailak biltzen dira bertan. Gai oso garrantzitsuak, jendearengan duten eraginagatik. Hilabete hauetan lan asko egin dugu eta, nik ikusten dudanez, lanaren emaitza ez da antzematen guk nahiko genuke mailan. Azpitik lan asko dago, adostasunak bilatzeko nahian, batzar asko egiten ditugu edozein aldaketa bultzatu aurretik. Hori kanpotik nik ez nuen sumatzen eta barrutik ondo ikasi dut. Nik nahiko nukeena baino pausu txikiagoak ematen ditugu batzuetan, baina pausuak sendoak direla.\n– Lan eta gizarte politikan zeintzuk dira gure gizarteak dituen arazo larrienak? Gazteen langabezi kopurua? Soldata duinak? Konpetitibitate ahalmen eskasa? Fiskalitatea?\nSarritan esan dugu Jaurlaritza honen iritziz arazo larrienetakoa kohesioa dela. Krisi ekonomikoan murgilduta egon gara azken urteotan eta horren emaitza denok dakigu. Orain, eta nahiz eta tentuz esan behar dugun, egoera beste bat da. Gure barne produktu gordinak igoera inportantea izan du 2015ean eta enplegu merkatuan ere aldaketa bat nabaritzen hasi gara. Baina pertsona asko daude gure inguruan errekuperazio horretatik kanpo gelditu direnak orain arte. Gure ikuspegitik hori da gehien borrokatu behar duguna. Pertsona da gobernu honen helburua eta orain, ekonomia sendatze bidean dagoenean, hobekuntza hori pertsona guztiengan nabaritzea espero dugu. Kohesioa da landu behar duguna.\nBestalde, nik badakit gazteen artean langabezi maila kezkagarria dela. Epe laburrera horren aurkako neurriak hartu behar ditugu eta hartu nahian gabiltza. Esate baterako, errelebo kontratuak indartuko ditugu aurten. Pausu txiki bat baino ez da, baina gure aldetik jarri dezakeguna da. Baina epe luzera begira, nik ez nuke esango arazo hau larrienetakoa denik. Gure biztanleriari begira, 2029an euskal gizartearen herenak 65 urte baino gehiago izango du. Horrek erronka berriak ekarriko ditu seguru, baina gaur lanean ari diren hainbat pertsonaren erretiro profesionala ere. Horregatik, gaur 25 urte inguruko langabetuak epe luzera lana izango duela uste dut. Gehiago kezkatzen nau zentzu horretan langabezi egoeran dagoen formazio gutxiko eta familia buru den heldua.\n– Batzuek esan izan dute krisiek hobetzeko bideak erakusten dizkigutela. Sinesten duzu horretan? Edo esaldi bat besterik ez da? Krisitik hobeto irtengo gara?\nEkonomian krisiak gertatzen direla ikusi dugu betidanik. Krisietatik ez dakit hobeto irteten garen, baina bai aldatuta. Krisi aurretik ondo aritzen ziren hainbat enpresek ezin izan diote aurre egin egoera honi, ezin izan dira moldatu. Krisiak eraldaketa dakarrelako. Aurreko egoerara ez garelako bueltako. Tunel batean sartzea suposatzen du, eta tunela ez da hasierako puntura itzuliko, ez, beste egoera batera eramango gaitu eta guk ez dakigu zer aurkituko dugun. Zortzi urte hauetan gure enpresek bezero berriak aurkitu behar izan dituzte, seguruenik, eta orain hauek sendotzen arituko dira. Moldatzen jakin izan dutenak, indartsuago egongo dira, baina igual akaso oraindik ahultasun handiak dituztenak ere izango ditugu, sektore ezberdinetan ekonomiaren hazkundea ez delako berdina.\n– Urteak dira Lopez Arriortuak modan jarri zuela “Langile jauna” esaldia. Halakorik badago errealitatean? Enpresariek benetan bilatzen du langilearen parte hartzea enpresan?\nPatronalen artean, proiektu ezberdinak daude langileen parte hartzea suspertzeko eta hemen horretaz zeozer badakigu. Esate baterako gizarte ekonomian ibilbide luzea dugu Euskadin. Lehen esan dudan bezala, zintzotasuna badago lan munduan. Enpresarioen artean, langileen arten bezala, zintzotasunez jokatzen dutenak gehienak dira. Enpresaren ongizatea bilatzen dute, ez bakarrik mozkin altuenak. Gatazkak ez direla bidelagun onak badakite eta zentzu horretan nik ez daukat zalantzarik, elkar bizitzeko kultura bultzatzeko planak benetakoak direla.\n– Azken lan erreformak karri du onik gizartearentzat? Zenbateraino gaude behartuta horri jarraitzea Euskadin?\nEspainiako Gobernuak aprobatu zuen azkeneko lan erreforma ez dela guk nahiko genukeena edo guk bultzatuko genukeena errepikatu dugun ideia da eta gaur ere azpimarratu nahiko nuke. Guk enpresen ordezkariekin hitz egiten dugunean hauek flexibilitatearen beharra azpimarratzen dute. Eskaera ezberdinei erantzuteko malgutasunaz aritzen dira askotan. Eta aurrean langile finkoen ordezkarien kontrako jarrera aldaezina dela ere salatzen dute. Horren aurrean, enpresa askotan, finkoak diren langilegoaren portzentajea ez dute aldatzen, eta tenporalak diren langileen baldintzen arabera lortzen dute malgutasun hori. Batzuetan, langileen %70ari baldintzak ez dizkiete aldatzen eta beste %30ari malgutasun osoa aplikatu. Gure ustez egokiago litzake malgutasun hori lortzeko akordioak bideratzea.\n– Bai enpresariek, eta baita sindikatuek ere, ez dute “ospe” txarra egun? Ez da haien eginbeharra gutxiesten? Zelan aldatu daiteke uste hori?\nLangileen zein enpresarioen ordezkarien lana ezinbestekoa da eta printzipio hori errespetatu behar dela argi utzi nahi dut. Bakoitzak bere lana dauka eta interes batzuei erantzuten die. 2007 edo 2008an koka dezakegu azken krisi ekonomikoaren hasiera eta nik uste dut biztanle askorentzako ez dela oraindik amaitu. Denbora luzea daramagu beraz antzeko egoeran: batzuk lana galdu dute, askok, eta beste askorentzako ere lana galtzeko arriskua erreala izan dela nabaritu dute. Testuingurua kontutan hartu behar dela uste dut bai patronalen zein sindikatuen lanen balorazioa egin aurretik. Eta testuinguru honetan patronalen eta sindikatuen arteko akordioak gutxi izan direla esan dezakegu. Nik uste dut dena nahastuta, testuinguru honetan adostasun falta hori agerikoa dela, hortik etor daitekeela zuk diozun sentsazioa. Nola konpondu? Ba neurri berean, akordioak bultzatuz. Gizarteak eskatzen duela esango nuke, baina ez soilik enpresarioen eta sindikatuen artean, ez, baita alderdi politiko desberdinen artean ere. Hori da gure erronka.\n– Asko esaten da Euskadiko egoera estatuarena baino hobea dela. Benetan dago hainbesteko aldea? Krisiak eragin txikiagoa du gugan?\nKrisia Estatu mailan eta autonomi erkidego mailan era ezberdinean izan du eragin, bai. Gurean, gure enpresek krisia hasi zenean aurre egiteko tresna gehiago zituztela erakutsi zuten, hasieran. Nolabait, gure ekonomia oinarri sendoagoetan sustatuta zegoela. Baina krisiak epe luzea hartu duenez, oinarri batzuetan desegonkortasunaren aztarnak ere nabaritu izan ditugu geroago. Hemen, langabezia gutxiago hasi da, esate baterako. Baina gure langabezi tasa %16 baino altuagoa izan da une txarrenetan. Espainiakoa baino dezente baxuago, bai, baina Europako beste herrialde batzuen aldean askoz ere altuagoa. Ondorengoari begira, gure enpresen hazteko ahalmena ikusita baikor gara. Ez genuen Estatuko erritmo bera izan produktu gordinak hazkunde negatiboa izan zuenean eta ez dugu erritmo bera izango hazkundea hasi denean ezta. Baina gure oinarriak sendoak direla uste dugunez, gure ekonomia egonkorra izango dela deritzogu.\n#angeltoña#armeriaeskola#enpresa#enpresa-eredu berriak#Ondo Egindako Lana#ondoegindakolana\n« Nora, 6 urte Taxian girotutako komedia biribila gaur iluntzean Coliseo Antzokian »


Ayuntamiento de Lekeitio - LEKEITIOKO UDAL AISIALDI ZERBITZUA BERRIA ASTEBURU HONETAN JARRIKO DA MARTXAN\nLEKEITIOKO UDAL AISIALDI ZERBITZUA BERRIA ASTEBURU HONETAN JARRIKO DA MARTXAN\nAsteburu honetan zabalduko ditu ateak Lekeitioko udal aisialdi zerbitzua berriak. 2013-2014 ikasturtean udal aisialdi zerbitzuaren gaineko hausnarketa prozesuari esker, haur eta gazteen nahi eta beharrizanen arabera antolatutako aisialdi zerbitzua eskeini nahi da. Aisialdi Zerbitzua haur eta gazteen topagunea izan behar da, heldutasunera iristeko prozesuan, autonomia lortzen eta aisialdiaz modu partehartzaile, sortzaile eta aktiboan gozatzeko lekua.\nUdalak, aurreko ikasturtean partehartze prozesu batetik, aisialdi zerbitzua nondik norakoak zehaztu eta uda hasieran, esleipen publikoa 90.000€tan zehaztu zuen. Aisialdi elkarte ezberdinak udalarekin harremanetan jarri ziren, zehaztapen eske. Aisialdi elkarte bakarra, Karkabia, egokitu zen udalak jarritako baldintza ekonomiko eta hezitzaileetara. Talde honek, oinarrietan zehaztutako baldintzak betetzeaz gain, zerbitzuaren kostua 74.380€tara jeitsi du, 2012koarekin alderatuz ia kostuen erdia aurreztuko da (144.495,09€ 2012an).\nZerbitzua barikuan, urriaren 3an hasiko bada ere, aurkezpen jaialdia urriaren 4ean egingo dugu. Zerbitzua kudeatuko duen aisialdi taldeak txokolate jana eta jolasak antolatu ditu. 19:00etan, Eskolapeko Limoneroetan, herriko aisialdi zerbitzuari hasiera eman eta zerbitzua kudeatuko duen lantaldea ezagutzera emango dute.\n2014-2015 ikasturtean beraz ondorengo udal aisialdi zerbitzua izango dugu:\n3-5 urte bitartekoentzat. Kultur Etxean. Ostiral eta larunbat arratsaldetan. 17:00-20:00etara.\n6-11 urte bitartekoentzat. Gazte Guneko lehen solairuan. Ostiral, larunbat eta igande arratsaldetan. 17:00-20:00etara.\n11 urtetik gorakoentzat . Gaztegunean. Ostiral eta larunbatetan 18:00-23:00 eta igande arratsaldetan 18:00-20:00etara.\nUZTAILEKO UDALEKO IREKIAK: Goizeko 10:00-13:00etara.\nKarkabia aisialdi taldeak gainera, zerbitzua hobekuntzeko hainbat egitasmo proposatu ditu:\nGAZTE INFORMAZIO SAREA PROIEKTUA: 2013-2014an aisialdiaren instalakuntza eta zerbitzuen inguruan emandako hausnarketa kontuan izanda, gazte bulegoa espazio fisiko moduan eraginkorra ez dela ikusi da. Gazteak etortzera itxaron baino, sarera egin behar da salto, bertan baitaude gazteak. “Gazte informazioa sarean” proiektuak lana, formakuntza, bekak edota aisialdiari buruzko informazioa zabalduko du sarean.\nHILEROKO GAZTE EKINTZAK: Joan den ikasturtean arrakastatsuak izan ziren gazte ekintzak errepikatzea eta jarraipena ematea proposatzen da. Pasadan ikasturtean 50-60 gaztek hartzen zuten parte gazte ekintzetan, kuadrila eta sexu ezberdinetako jendea nahasten zelarik. Horrela ba, asteburutan arrazoi ezberdinengatik gazte gunera hurbiltzen ez den gazteengana heltzeko, Gazte gunetik kanpo egiten diren ekintzak lirateke. Ekintzen antolaketan gazteen inplikazioa bilatuko da.\nUDALEKU IBILTARIA: 12 urtetik gorakoentzako udaleku ibiltaria izango da. 2009tik Karkabiak bere kabuz antolatzen dituenak. Gazteek beraiek erabakitzen dute ibilbidea, egitaraua, lo egiteko tokiak etab. Ahalduntzea eta autonomia garatzen laguntzen ditu udalekuek.\nHERRIKO HAUR ETA GAZTEENTZAT URTEAN BI IRTEERA: 2014an ateratako beste ondorio nagusietako bat, herriko ikastetxeetako haur eta gazteen aisialdi komun gutxi dagoela izan zen. Horri erantzunez, urtean bi irteera egingo dira herritar, guraso, haur eta gazteak batuko dituena: Olentzeroren etxea ikusten joatea eta Txuriurdinera patinatzen joatea proposatzen da printzipioz.\nLOKALEN ARTEKO SAREA: Aurreko ikasturteko hausnarketan, 15 lokal inguru identifikatu ziren. Lokaletan herriko nerabe gehienak batzen dira, bere espazio propioa izatearen beharrizanak eramaten die bertara. Tamalez, kuadrilen eta lokalen arteko harremanak urritzen ditu. Harremanak sustatzeko, lokalen arteko sare bat antolatzea proposatzen da. Beraiek erabakitzen duten maiztasunaz, lokal bakoitzak, gainerako gazteei ekintza bat antolatzea beraien lokaletan. Zentzu honetan, gazteek ekintza bat antolatzeko konpromisua hartzeaz gain, bere lokaleko ateak zabaltzea lortuko litzateke, elkar-ezagutza bultzatuz.\nAisialdi zerbitzua beti ere eremu hezitzaile moduan ulertzen du udalak, non protagonistak haur eta gazteak izango diren. Aisialdi zerbitzuaren helburuak izango dira, ekintzak egiteko duten autonomia errespetatzea eta sustatzea, eta gaitasun pertsonalak deskubritzen eta bideratzen laguntzea. Aisialdi zerbitzuak gainera, aniztasuna irizpide moduan, perfil ezberdinetako gazte guztiei parte hartzeko aukera eman nahi die eta jendartearen integrazioa bideratzeko baliagarri izatea du jomuga. Gainera aisia eskaintzak balore positiboak sustatu nahi ditu Lekeitioko haur eta gazteengan: elkarbizitza, lankidetza, elkartasuna, konpromisoa, erantzukizuna, ardura, autonomia, emakumeen eta gizonen arteko aukera berdintasuna ahalbidetzea eta bermatzea, aniztasuna, tolerantzia e.a. Aisialdi zerbitzuen helburu garrantzitsu bat haur eta gazteen arteko harremanak eta ezagutza bultzatzea da, beraien arteko talde lana bultzatuz. Gainera haur eta gazteen iritziak kontuan hartu eta beraien parte hartzea sustatu nahi dira hasiera hasieratik. Bide batez, gurasoen parte hartzea ere sustatu nahi du zerbitzu berriak, ekintzetan parte hartuz edota antolatuz. Euskara ardatz izango du aisialdi zerbitzuak eta euskal kultura sustatzen duten ekintzak eta programak bultzatuko ditu.


Ospitalizazioa plus laneko baja - Previsión Mallorquina\nOSPITALIZAZIOAGATIKO ETA OSPITALE ONDOKO ALDI BATERAKO LANERAKO EZINTASUNAGATIKO EGUNEKO KALTE-ORDAINAREN ASEGURUA\nOspitalizazio eta ospitale ondoko aldi baterako ezintasun aseguruaren xede-publikoa:\nGizarte Segurantzako Autonomoen erregimenean, edo ordezko mutualitatean, alta hartu duten norberaren konturako langileentzako bakarrik. Laneko baja tratamendurako ospitalizazioa, dagokion susperraldiarekin batera, behar duten prozesuetan, non lan-jarduera aldi baterako uztea ezinbestekoa den, bakarrik har dezaketen langileentzako estaldura.\nOspitalizazio eta ospitale ondoko aldi baterako ezintasun-estaldura:\nAseguratuak 24 ordu baino gehiago igarotzen baditu osasun-zentro, klinika edo ospitale batean, osasun-arazo bati lepora dakiokeen edozein kausa dela eta, aseguratuari ospitalizazio eguneko prestazio ekonomiko bat bermatzea. Prestazioa mantendukoa da Aseguratuak laneko baja hartzen badu, gaixotasun edo istripu baten ondoriozko aldi baterako ezintasun osoaren estaldurarekin, bi estalduren baturarako bermatutako gehieneko epea igaro arte, hau da, 365 egun. Bi estaldura horiek bateragarriak dira.\nOspitalizazio eta ospitale ondoko aldi baterako ezintasun-aseguruaren ezaugarri orokorrak:\n– Frankizia aplikagarririk gabe, kontratatzen den prestazioa berdina izango da ospitalizazioaren estaldurarako eta gaixotasun edo istripu baten ondoriozko ospitale ondoko aldi baterako lanerako ezintasun-estaldurarako.\n– Ospitalizazio-eta aldi baterako lanerako ezintasun-asegurua aurretiko mediku-azterketarik gabe eta osasun-galdeketa beteta.\n– Ospitalizazio-aseguru honen estaldura 365 egunekoa da, gehienez ere (ospitalizazio-estaldura eta aldi baterako lanerako ezintasun-estaldura bateragarriak dira).\n– Ospitalizazioagatiko eta ospitale ondoko aldi baterako lanerako ezintasunagatiko eguneko 100 euroko prestazioa (gehieneko muga).\n– 3 hileko gabealdia, gaixotasun baten ondoriozko ospitalizazioen kasuan, eta berehalako efektua istripu baten ondoriozkoetan.\n– Aukeran, ZIUan egoteagatiko kapitala eta ebakuntza kirurgikoengatiko prestazio bat (kapital eta baremo moduluetan, ebakuntzaren arabera) kontrata daitezke.\nOspitalizazioa plus laneko baja\nOSPITALIZAZIOAGATIKO EGUNEKO KALTE-ORDAINAREN ASEGURUA\nOspitalizazioak berekin ekartzen dituen gastuak eta nahastea ordaintzeko diru-sarrerak izateko aukera ematen duen ospitalizazio egunagatiko kalte-ordainaren estaldura nahi duen edozein pertsona. Adin aseguragarria duten pertsona guztiak asegura daitezke, bai gizonak bai emakumeak, euren lanbidea alde batera utzita.\nAseguratuak 24 ordu baino gehiago igarotzen baditu osasun-zentro, klinika edo ospitale batean, osasun-arazo bati lepora dakiokeen edozein kausa dela eta, ospitalizazio eguneko prestazio ekonomiko bat bermatzea.\nOspitalizazio-aseguruaren ezaugarri orokorrak:\n– Ospitalizazio-asegurua kontratatzeko ez da aurretiko mediku-azterketarik egin behar, osasun-galdeketa bakarrik bete behar da.\n– Ospitalizazio-aseguru honen estaldura 365 egun, gehienez ere.\n– Ospitalizazio-aseguru honetarako dirulaguntzak, eguneko 300 euroraino (gehieneko muga).\n– 3 hileko gabealdia duen asegurua, gaixotasun baten ondoriozko ospitalizazioen kasuan, eta berehalako efektua istripu baten ondoriozkoetan.\n– Ospitalizazioagatiko eguneko kalte-ordainaren asegurua, nazioarteko estaldurarekin.


Euskara gure territorio libre bakarra dela dio Sarrionandiak. Ez dakit euskara nire territorio librea den, baina bai nire herri bakarra. Berbetan herriratu nintzen eta berbek eman zidaten herria.\nLehen hizkuntzaren eta bigarren hizkuntzaren jabekuntza prozesuak ezberdinak dira. Beldur naiz nagusia naizenean euskara, bizitzan zehar ikasten diren beste kontu batzuekin batera, gaixotasunak ezabatuko ote didan; beldur naiz, euskara galduta, ni neu eta nire bizi osoa ere galduko ote garen, ni euskaraz naizelako eta erdaraz ez naizelako ni edo, behintzat, ni osorik.\nDeserria gogorarazten zidaten ama hizkuntza defendatu behar zela zioten haiek.\nBeste ama hizkuntza batez ari ziren, ez nireaz. Euskaldun osoa ez banintz legez. Eta hala sentitzen dut zenbaitetan, datuak emandakoan, abizenek nolabait bekatu originala salatuko balute bezala.\nCIGA Galiziako sindikatuko kide batek euren Biltzar Nagusian esan zidanez, ez ei daukat euskal itxurarik. Fisonomista ona da gizona. Euskal emaztea zuen eta hainbat urte emanda zeuzkan Euskal Herrian. Asmatu egin zuen.\nNire aberria da eta, hala ere, guztiz propioa ez bailitzan igartzen dut lantzean behin. Herri gutxi ezaugarritzen ditu gaur egun hizkuntzak. Euskara Herria da horietako bat, mundua euskaradun eta erdaradunen artean banatzen duena. Herri zaharren ohitura.\nAma hizkuntza ere maite dut. Batzuetan bere premia larria izaten du nire mingainak. Gustuko dut ezpainetatik erraz irristatzen denean. Gustuko ditut etxeko berbak: arrepellar, arrebujar, poyete, sieso, esaborío, esnortá, entelería; baita jaioterrikoak ere: coger bolida edota polifín. Nire izaeraren parte dira, eta aberria ez izan arren, badira nire territorio librea. Ingurukoek ezagutzen ez dituzten berba magikoak. Ardo ondu eta zaharraren zaporea aho sabaian.